מקסיקו

מקסיקו (בספרדית: México), או בשמה הרשמי המדינות המקסיקניות המאוחדות (בספרדית: Estados Unidos Mexicanos), היא מדינה הממוקמת בחלק הדרומי של אמריקה הצפונית. מקסיקו ידועה במיודח בשל התרבות התוססת שלה, המטבח שלה והחופים המרהיבים שבה. מקסיקו מכילה היסטוריה מרתקת השזורה עמוקות עם ההיסטוריה של העמים הילידים של מסו-אמריקה, אך היא גם בעלת השפעה ניכרת מהקולוניאליזם האירופי. המדינה מכילה חורבות עתיקות ואתרים ארכאולוגיים רבים המציעים הצצה אל ההיסטוריה המורכבת הזו, כמו חורבות המאיה של צ'יצ'ן איצה, החורבות האצטקיות של טאוטיווקאן והחורבות הזפוטקיות של מונטה אלבאן. רצועות החופים של מקסיקו מכילה גם אינספור חופים מרהיבים, כמו החופים האידאליים של קנקון, פלאיה דל כרמן וטולום, המציעים למבקרים את ההזדמנות להירגע, לשחות וליהנות מהשמש החמימה ומהמים הצלולים. אחד מהיעדים המתויירים ביותר במדינה היא העיר מקסיקו סיטי, אשר מהווה את המרכז של המטרופולין ההומה ביותר במקסיקו. מקסיקו סיטי מכילה אינספור מוזיאונים, גלריות ומוסדות תרבות, כמו בין היתר המוזיאון הלאומי לאנתרופולוגיה, ארמון האמנויות היפות ומוזיאון פרידה קאלו. העיר ידועה גם בסצנה הקולינרית שלה הייחודית והטעימה אשר משלבת השפעות מקומיות עם השפעות ספרדיות. מקסיקו מכילה גם ערים ועיירות רבים נוספים שמספקים תובנות על התרבות וההיסטוריה הייחודיים של המדינה. לדוגמה, העיר גוודלחרה ידועה במיוחד בשל מוזיקת המאריאצ'י והטקילה שלה, בעוד שהעיר ואחאקה ידועה במיוחד בשל עבודות היד המסורתיות שלה והפסטיבלים שלה. == אזורים == == יישובים בולטים בעלי עניין תיירותי == 9 מהיישובים הבולטים ביותר אשר בעלי עניין תיירותי: 1 מקסיקו סיטי‏ (Mexico City‏) - בירתה של מקסיקו. עיר זו מהווה את מרכזה המסחרי, התעשייתי, החברתי והתרבותי של מקסיקו, והיא העיר הגדולה והמאוכלסת ביותר במדינה ובכל אמריקה הצפונית. בשנת 1987 הוכרז אזור המרכז ההיסטורי של מקסיקו סיטי כאתר מורשת עולמית על ידי אונסק"ו. 2 אקפולקו‏ (Acapulco‏) עיר נופש. אזור הנופש מחולק לשניים - הקצה הצפוני של המפרץ מכיל את אתרי הנופש ה"מסורתיים", אשר זכו לעיקר הפרסום במהלך אמצע המאה ה-20 כאשר נפשו בהם כוכבים הוליוודים רבים, והקצה הדרומי אשר מכיל בתי מלון רבי קומות חדשים ויוקרתיים. 3 קנקון‏ (Cancún‏) עיר בדרום-מזרח מקסיקו הממוקמת ברצועת החוף הצפונית של חצי האי יוקטן. העיר מהווה יעד תיירות בין-לאומי בולט בשל חופיה המרהיבים, ומרבית כלכלתה מתבססת על התיירות. 4 גוודלחרה‏ (Guadalajara‏) - עיר במדינת חליסקו אשר ברצועת החוף הפסיפית של מקסיקו. גוודלחרה היא העיר השנייה בגודלה במקסיקו. 5 מונטריי‏ (Monterrey‏) העיר השלישית בגודלה במקסיקו ובירת מדינת נואבו ליאון. 6 טיחואנה‏ (Tijuana‏) העיר הגדולה ביותר במדינת באחה קליפורניה שבמקסיקו. העיר שוכנת על גבול ארצות הברית-מקסיקו, סמוך לעיר החוף סן דייגו שבארצות הברית. טיחואנה היא המטרופולין השישי בגודלו במקסיקו, והיא אחת הערים הגדלות בקצב המהיר ביותר במדינה. 7 סן לואיס פוטוסי‏ (San Luis Potosi‏) בירתה של מדינת סן לואיס פוטוסי אשר נמצאת במרכז של אזור המטרופולין העשירי בגודלו במקסיקו. 8 מזטלן‏ (Mazatlan‏) עיר נמל במדינת סינאלואה אשר בחוף המערבי של מקסיקו. אטרקציית התיירות הבולטת בעיר היא ללא ספק החופים המוצלחים של העיר שמושכים לעיר מדי שנה תיירים רבים וכמו גם סטודנטים אמריקנים במהלך חופשת הספירנג ברייק. העיר מקושרת במעבורות לחצי האי באחה קליפורניה. 9 טקסקו‏ (Taxco‏) עיר אשר ידועה במיוחד בשל קתדרלת סנטה פריסקה אשר בנויה בסגנון הבארוק והוקמה במהלך המאה ה-18. == אטרקציות תיירות פופולריות במקסיקו == להלן מאה מהאטרקציות התיירותיות הפופולריות ביותר במדינה. בעוד שהרשומות שלהלן מכילות רק את שמות אטרקציות התיירות הבולטות ביותר במדינה, תוכלו למצוא במדריכי המשנה של המדינה שעוסקים באזורים, בערים, ובמחוזות הערים במקסיקו, רשומות עבור אותם היעדים אשר מכילים פירוט רב בהרבה לכל יעד, וכמו גם רשומות רבות נוספות שעוסקות ביתר אטרקציות התיירות במדינה. == רקע כללי == === רקע היסטורי === הממצאים המוקדמים ביותר שנמצאו להתיישבות אנושית באזור בו נמצאת כיום מקסיקו הם מסביבות שנת 8,000 לפני הספירה. בימי קדם שכנו באזור בו נמצאת כיום מקסיקו ציוויליזציות מסו-אמריקאיות מתקדמות רבות, כמו האצטקים, האולמקים, הטולטקים ובני המאיה. בשנת 1521 האימפריה הספרדית כבשה את האזור, ביססה את מוקד השליטה שלה במקסיקו סיטי, ומשם הקימה את מלכות המשנה של ספרד החדשה בשנת 1525 אשר השתרעה על השטחים הקולוניאליים הספרדיים בצפון ובמרכז יבשת אמריקה. הכנסייה הקתולית מילאה תפקיד חשוב בהפצת הנצרות והשפה הספרדית ברחבי האזורים שהיו בשליטה ספרדית. ספרד ניצלה את אוכלוסיות הילידים באופן ניכר על מנת לכרות מתכות יקרות ברחבי האזורים שהיו בשליטתם - מה שתרם לביסוס מעמדה של ספרד כמעצמה עולמית מרכזית בשלוש המאות הבאות. לאורך השנים נוצרה זהות מקסיקנית מובהקת, המבוססת על מיזוג המנהגים של אוכלוסיות הילידים והמהגרים האירופיים. בשנת 1810 הכריזה מקסיקו על עצמאותה. ההכרזה הביאה לפרוץ מלחמת העצמאות של מקסיקו שנמשכה עד 1821. המהפכה הטקסנית (1835 עד 1836) ומלחמת ארצות הברית–מקסיקו (1846 עד 1848) גרמו לכך שמקסיקו הפסידה שטחים עצומים לארצות הברית. רפורמות שמקסיקו ביצעה בהמשך, וכמו גם אשרור החוקה ב-1857, הובילו לכך שהגנה רבה יותר העונקה לקהילות הילידים, ולכך שהכוח של הצבא והכנסייה צומצם. העשורים שלאחר מכן התאפיינו בחוסר יציבות ובעליית הדיקטטורה של פורפיריו דיאז. תקופת השלטון של פורפיריאטו הסתיימה ב-1910 עם המהפכה המקסיקנית כאשר לאחר מכן נוסחה חוקה חדשה שנכנסה לתוקף בשנת 1917 ונותרה בתוקף עד היום. למרות שלחברה המקסיקנית בהווה יש בעיות שונות כמו שחיתות ומלחמת הסמים בצפון המדינה (כאשר מספר אזורים נמצאים בפועל בשליטת קרטלי הסמים), לאורך השנים מקסיקו צמחה והתפתחה באופן ניכר והמצב השתפר באופןפ ניכר בעשורים האחרונים באזורים מסוימים של המדינה. באופן הכללי צפון מקסיקו, ובמיוחד ערים כמו סיודאד חוארז אשר ידועה לשמצה במיוחד בשל גילויי האלימות שמתרחשים בה מעת לעת, מסוכנת באופן מהותי בהשוואה לדרומה מקסיקו ולחצי האי יוקטן היא אשר הם מבין האזורים הבטוחים ביותר באמריקה הלטינית. === אקלים === מקסיקו מכילה הן אזורים עם אקלים ממוזג והן אזורים עם אקלים טרופי. בצפון המדינה יש טמפרטורות קרירות יותר במהלך חודשי החורף ובדרום המדינה הטמפרטורות קבועות למדי כל עונות השנה. באזורים של דרום מקסיקו אשר מתחת לגובה 1,000 מטרים מעל פני הים (במיוחד החלקים הדרומיים של מישורי החוף וכמו גם חצי האי יוקטן), הטמפרטורה השנתית הממוצעת נעה בין 24 ל-28 מעלות צלזיוס. באזורים הללו בדרך כלל יש רק הבדל של 5 מעלות צלזיוס בין הטמפרטורה בקיץ לטמפרטורה בחורף. באזורים שנמצאים בגובה 1,000 ל-2,000 מטרים מעל פני הים הטמפרטורות הממוצעות השנתיות הן בין 16 ל-20 מעלות צלזיוס. בעיירות ובערים שנמצים בגובה זה בדרום המדינה יש טמפרטורות נעימות יחסית באופן קבוע לאורך כל השנה. באזורים שנמצאים מעל 2,000 מטר מעל פני הים הטמפרטורות קרות יותר בממוצע בין 8 ל-12 מעלות צלזיוס. במקסיקו סיטי, אשר ממוקמת בגובה 2,300 מטר מעל פני הים, הטמפרטורה השנתית הממוצעת היא 15 מעלות צלזיוס ועונת הקיץ בעיר נעימה יחסית בעוד שעונת החורף מתונה יחסית. כמות הגשמים משתנה באופן ניכר מאזור לאזור ובהתאם לעונת השנה. אזור חצי האי באחה קליפורניה, במדינת סונורה שבצפון-מערב מקסיקו, אזור צפון באלטיפלאנו, וכמו גם אזורים נרחבים בדרום אלטיפלאנו הם צחיחים למדיי. ממוצע הגשמים באזורים הללו נע בין 300 ל-600 מילימטרים בשנה, אם כי באזורים מסוימים, במיוחד במדינת באחה קליפורניה, יורד בדרך כלל אף פחות גשם. ברוב האזורים המאוכלסים הגדולים ביותר בדרום אלטיפלנו, כולל באזור מקסיקו סיטי וגוודלחרה, ממוצע הגשמים השנתי נע בין 600 ל-1,000 מילימטרים. האזורים הנמוכים לאורך מפרץ מקסיקו זוכים לממוצע גשמים שנתי שהוא מעל ל-1,000, בעוד שהאזור הגשום ביותר הוא מדינת טבסקו שנמצאת בדרום מזרח מקסיקו בה יש בממוצע כ-2,000 מילימטרים גשם מדי שנה. באזורים מסוימים בצפון אלטיפלנו, וכמו גם בפסגות הגבוהות בסיירה מדרס, יורד שלג מדי שנה. עונת הגשמים ברוב האזורים במקסיקו היא בין יוני עד אמצע אוקטובר. פברואר הוא בדרך כלל החודש היבש ביותר בשנה בעוד שיולי הוא בדרך כלל החודש הגשום ביותר בשנה. מקסיקו נמצאת באזור אליו מגיעים מעת לעת סופות הוריקן בין החודשים יוני עד נובמבר. סופות ההוריקן שמגיעות מהאוקיינוס השקט לחלק המערבי של המדינה לרוב פחות קשות מסופות ההוריקן שמגיעות מהאוקיינוס האטלנטי בחלק המזרחי של המדינה. === חגים === החוק המקסיקני מגדיר 7 חגים ציבוריים סטטוטוריים: בנוסף לכך, המועדים שלהלן גם כן נחגגים מדי שנה בקרב חלקים נרחבים מהציבור המקסיקני: 6 בינואר - חג ההתגלות (Día de los Reyes Magos) - חג נוצרי המציין את התגלותו של אלוהים בצורת אדם, בדמותו של ישו, בפני שלושת האמגושים. זהו אינו חג ציבורי ולכן בתי עסק צפויים להיות פתוחים כרגיל ביום זה. 2 בפברואר - יום הקנדלריה (Candlemas) - חג נוצרי אשר חוגג את הכניסה הראשונה של ישו לבית מקדש. זהו אינו חג ציבורי ולכן בתי עסק צפויים להיות פתוחים כרגיל ביום זה. 14 בפברואר - יום האהבה והידידות (Día del amor y la amistad) - חג האהבה. זהו אינו חג ציבורי ולכן בתי עסק צפויים להיות פתוחים כרגיל ביום זה. 24 בפברואר - יום הדגל (Día de la Bandera) - חג המוקדש לדגל המדינה. זהו אינו חג ציבורי ולכן בתי עסק צפויים להיות פתוחים כרגיל ביום זה. 30 באפריל - יום הילד (Día del Niño) - חג המוקדש לילדי מקסיקו. זהו אינו חג ציבורי ולכן בתי עסק צפויים להיות פתוחים כרגיל ביום זה. 5 במאי - קרב פואבלה / סינקו דה מאיו (Batalla de Puebla / Cinco de Mayo) - חג המנציח את תבוסת הצבא הצרפתי במהלך קרב פואבלה שנערך במקסיקו ב-5 במאי 1862. זהו חג ציבורי במדינת פואבלה בלבד בה זהו יום חופש לכלל האוכלוסייה, ובתי הספר ורוב בתי העסק סגורים. 10 במאי - יום האם (Día de la Madre) - חג המוקדש לאמהות ודמויות אם בתרבות המקסיקנית. זהו אינו חג ציבורי ולכן בתי עסק צפויים להיות פתוחים כרגיל ביום זה. 15 במאי - יום המורה (Día del docente) - חג המוקדש למורים במקסיקו. זהו אינו חג ציבורי ולכן בתי עסק צפויים להיות פתוחים כרגיל ביום זה. 20 ביוני - יום האב (Día del Padre) - חג המוקדש לאבות ודמויות אב בתרבות המקסיקנית. זהו אינו חג ציבורי ולכן בתי עסק צפויים להיות פתוחים כרגיל ביום זה. 15 בספטמבר - גריטו דה דולורס (El Grito de Dolores) - ביום זה בשנת 1810 הכומר הקתולי הספרדי מיגל אידלגו קוסטייה, אשר עבד בעיירה דולורס, קרא לעם המקסיקני להגן על האינטרס של מלכם פרננדו השביעי (אשר היה באותה העת שבוי בידי נפוליאון) על ידי מרד בכוחות ספרדים. אירוע זה נחשב במקסיקו לאירוע מכונן שהוביל לתחילת מלחמת העצמאות של מקסיקו. זהו אינו חג ציבורי ולכן בתי עסק צפויים להיות פתוחים כרגיל ביום זה. 12 באוקטובר - יום המירוץ / יום קולומבוס (Día de la Raza) - יום המוקדש לזכר ההגעה של כריסטופר קולומבוס ליבשת אמריקה. זהו אינו חג ציבורי ולכן בתי עסק צפויים להיות פתוחים כרגיל ביום זה. 2 בנובמבר - יום המתים (Día de Muertos) - חג המוקדש לזכרם של אבות המשפחה שהלכו לעולמם. זהו אינו חג ציבורי ולכן בתי עסק צפויים להיות פתוחים כרגיל ביום זה. 12 בדצמבר - יום הבתולה מגוואדלופה (Día de la Virgen de Guadalupe) - חג קתולי פופולרי המבוסס על האומנה הרווחת כי מרים, אם ישו (אשר נחשבת לדמות קדושה בתרבות המקסיקנית), ביקרה במקסיקו ב-1531. זהו חג ציבורי ולכן זהו יום חופש לכלל האוכלוסייה כאשר בתי הספר ורוב בתי העסק סגורים. 24 בדצמבר - ערב חג המולד (Noche Buena) - יום החג שנחגג בערב בו לפי המסורת הנוצרית נולד ישו. זהו אינו חג ציבורי ולכן בתי עסק צפויים להיות פתוחים כרגיל ביום זה. 31 בדצמבר - ערב ראש השנה האזרחית (Fiesta de Fin de Año) - היום האחרון של השנה האזרחית אשר נחגג במסיבות בהן אנשים רבים רוקדים, אוכלים, שותים וצופים או מדליקים זיקוקים. החגיגות נמשכות בדרך כלל אחרי חצות. זהו אינו חג ציבורי ולכן בתי עסק צפויים להיות פתוחים כרגיל ביום זה. בנוסף לכך חג הפסחא (Pascua) נחגג על ידי רבים בקרב הציבור המקסיקני כאשר מועד החג משתנה כל שנה בהתאם לוח השנה הקתולי (החג נערך ביום ראשון הראשון לאחר הירח המלא הראשון באביב). ראוי לציין שבעוד שבארצות הברית סינקו דה מאיו הוא חג חשוב עבור הקהילה המקסיקנית בארצות הברית, במקסיקו החג לא נחשב לחג מרכזי, והוא כמעט לא נחגג על ידי מקסיקנים מחוץ למדינת פואבלה. === תרבות === המקסיקנים פיתחו לאורך השנים תרבות ייחודית משלהם שמהווה מיזוג של התרבות הילידית (במיוחד זו התרבות המסו-אמריקאית הקדם-היספנית) והתרבות הספרדית שהייתה בעלת השפעה רבה במהלך 300 שנות הקולוניאלי של ספרד במקסיקו. בנוסף לכך גם לתרבות האמריקנית הייתה השפעה רבה על התרבות המקסיקנית המודרנית. העושר התרבותי של מקסיקו הושפע רבות מכך שבמקסיקו ישנם כ-68 העמים ילידים, שהם צאצאי התרבויות הקדם-היספניות, ואשר דוברים ניבים שונים של 68 שפות שונות. הנצרות הקתולית היא הדת הדומיננטית במקסיקו, כאשר נכון לשנת 2010 כ-82.7% מכלל אוכלוסיית מקסיקו היו נוצרים קתולים. === שפה === ספרדית היא השפה הלאומית דה פקטו. כמעט כל אוכלוסיית מקסיקו דוברת ספרדית והשפה דומיננטית בשילוט, במדיה, וכו'. ברחבי מקסיקו ישנם מעל ל-60 שפות מקומיות שזכו עם השנים להכרה רשמית. השפות הללו מדוברות בקהילות אשר חיים די במנותק בתרבות המיינסטרים המקסיקנית. כ-5% מהאוכלוסייה המקסיקנית מסוגלת לדבר את אחת משפות הילידות. רוב הקהילות הללו שולטת היטב גם בשפה הספרדית. מקסיקנים רבים אינם דוברי אנגלית, אף על פי שמרבית התושבים במקסיקו סיטי שולטים היטב בשפה האנגלית, וכמו גם מדריכי טיולים רבים וכמו גם עובדים רבים ביעדי התיירותיות הפופולרים. מסיבה זו, מטיילים אשר מתכוונים לטייל ברחבי המדינה לבדם ושולטים היטב בשפה הספרדית יוכלו כנראה להסתדר טוב יותר ביחס למטייל שאינו שולט בשפה בכלל. שפות משניות שיש להן לא מעט דוברים במקסיקו (מלבד ספרדית ואנגלית) הן צרפתית, איטלקית, גרמנית ויפנית. ביעדי התיירות הפופולריים תהיו עשויים לעיתים רבות למצוא שילוט דו-לשוני עם כיתוב בספרדית ואנגלית. === דמוגרפיה === נכון לשנת 2020 מנתה אוכלוסיית מקסיקו בסך הכל כ-126 מיליון תושבים, ונחשבה באותה העת למדינה העשירית בגודל אוכלוסייתה בעולם. מקסיקו היא המדינה הדוברת ספרדית המאוכלסת ביותר בעולם והמדינה השנייה בגודלה באמריקה הלטינית אחרי ברזיל. העיר המאוכלסת ביותר במקסיקו היא עיר הבירה מקסיקו סיטי אשר הכילה נכון ל-2016 8.9 מיליון תושבים בעוד שהמטרופולין של מקסיקו סיטי הוא המטרופולין המאוכלס ביותר במקסיקו אשר הכיל נכון ל-2010 כ-20.1 מיליון תושבים. חמשת המטרופולינים המאוכלסים ביותר במקסיקו הם - מקסיקו סיטי רבתי, גוודלחרה רבתי, מונטריי רבתי, פואבלה רבתי וטולוקה רבתי, אשר בכל אותם אזורי המטרופולין חיים בסך כל כ-30% מכלל אוכלוסיית מקסיקו. בסך הכל כ-78.84% מאוכלוסיית מקסיקו מתגוררת באזורים עירוניים, בעוד שרק 21.16% מתגוררים באזורים כפריים. אוכלוסיית מקסיקו מגוונת מבחינה אתנית ותרבותית. רוב האוכלוסייה המקסיקנית נחשבת "מסטיזה" כלומר, תערובת של אנשים ממוצא אירופאי עם האוכלוסייה הילידית. שתי קבוצות הילידים הגדולות ביותר במקסיקו הם נאוואטל ומאיה. ==== יהדות מקסיקו ==== יהדות מקסיקו היא הקהילה היהודית השלישית בגודלה באמריקה הלטינית. כיום, רוב היהודים במקסיקו הם צאצאים של אותם המהגרים שהגיעו במהלך התקופה הקולוניאלית (בין השנים 1521 עד 1821), ובמיוחד בתקופת האיחוד האיברי בין השנים 1580 עד 1640 כאשר ספרד ופורטוגל נשלטו על ידי אותו המונרך. הקהילה היהודית במקסיקו היא קהילה מבודדת עם מוסדות דתיים, חברתיים ותרבותיים משלה, ומרבית היהודים במקסיקו נמצאים בעיקר בגוודלחרה ובמקסיקו סיטי. == אטרקציות == נכון ל-2021 ישנם 32 אתרי מורשת עולמית של אונסק"ו ברחבי מקסיקו - יותר מכל מדינה אחרת באמריקה הצפונית ואמריקה הדרומית. רוב אתרי המורשת העולמית הם אתרים שקשורים לציוויליזציות הפרה-קולומביאניות שחיו בימי קדם באזור או לערים קדומות שהוקמו על ידי הכובשים הספרדים. ישנם אזורים הרריים רבים במקסיקו כאשר חלק מההרים במדינה מתנשאים לגובה של מעל ל-5,000 מטרים מעל פני הים. בחלק הצפוני של המדינה תוכלו למצוא ביחק הטבע חלק גדול מחיות הבר שנפוצות במדינות הממוקמות מצפון למקסיקו, בעוד שבחלק הדרומי של המדינה תוכלו למצוא חיות בר רבות שנפוצות יותר באזור מרכז אמריקה ואמריקה הדרומית. == פעילויות == האקלים החם, אתרי הטבע המרהיבים, וקו החוף הארוך של המדינה הופכים את מקסיקו ליעד מוצלח לפעילויות חוץ, ובמיוחד לפעילויות ספורט בים. פעילויות פופולריות בקרב תיירים: גלישת גלים - במיוחד באזורים באחה קליפורניה, ואלרטה, ואוקסאקה שיט קיאקים בים - במיוחד באזור באחה קליפורניה שנירקול - במיוחד באזורים באחה קליפורניה, קנקון, קוזומל, ואיסלה מוחרס. צלילה - במיוחדים באזורים באחה קליפורניה, קנקון, קוזומל, איסלה מוחרס, אקפולקו, וקאבו סן לוקאס. תיירים רבים צוללים גם במערות שבחצי האי יוקטן. צפייה בלווייתנים - במיוחדים באזורים באחה קליפורניה, גררו נגרו, מזונטה, וזיפולייט רפטינג - במיוחד בווראקרוז ביקור בהרי געש - במיוחד בטולוקה רכיבה על סוסים ביקור באתר ארכאולוגי - במיוחד בצ'יצ'ן איצה, טולום, קובה, מונטה אלבן, קלקמול, ופלנקה. השתתפות בטיולים רגליים ארוכים/טרקים == קניות == === מטבע === המטבע הרשמי של מקסיקו הוא פסו מקסיקני. סימנו הבין-לאומי של הפסו המקסיקני הוא MXN. הפסו המקסיקני מחולק ל-100 סנטאבוס. להלן קישורים לאתרים חיצוניים מהימנים בהם תוכלו לדעת מהו שער החליפין הנוכחי של הפסו המקסיקני ביחס לשקל וביחס למטבעות בולטים שונים בעולם: === שירותים בנקאיים === ==== המרת מטבע ==== אם הבאתם איתכם ממדינת המוצא מזומנים בדולרים אמריקנים או יורו, כדאי לקחת בחשבון שהמקום המוצלח ביותר לבצע בו המרת מטבע הוא בנמל התעופה, כנראה מיד לאחר שתנחתו במקסיקו בהם דלפקי החלפות הכספים נמצאים באולם ההגעה (שם תוכלו גם לראות מהו שער החליפין העדכני ביותר). בדרך כלל בדלפקי החלפות הכספים בנמלי התעופה שער החליפין לרוב יהיה סביר. אם תעדיפו להמתין ולבצע המרת מטבע בשלב מאוחר יותר מומלץ לכל הפחות להקפיד שלא לעשות זאת בבית המלון מכיוון שהתעריפים שבתי המלון נוהגים לגבות על המרת מטבע זר בדרך כלל גבוהים למדיי עבור תיירים. לעיתים רבות תוכלו למצוא מקומות שמבצעים המרת כספים במיקומים אסטרטגיים ברוב היעדים המתויירים ביותר וכמו גם בקרבת בתי המלון הפופולריים. שערי החליפין לא אמורים להיות שונים באופן דרסטי מאלה שבנמל התעופה. אם אינכם רגילים לשטרות והמטבעות המקסיקנים מומלץ לוודא שתבצעו על המרת המטבע בסניפי המרת המטבע הזר הרשמיים. במספר יעדי חוף פופולריים במיוחד, כמו קנקון ולוס קאבוס, הבעלים של בתי העסק המקומיים רגילים להשתמש בדולרים אמריקנים וחלקם הגדול עשוי אף להסכים שתשלמו בדולרים אמריקנים. למרות זאת, כדאי לקחת בחשבון כי על אף שהדבר עשוי להיות נוח, בפועל אותם בעלי העסק עלולים לעיתים לגבות ממכם יותר כסף כתוצאה מכך. ==== שימוש בכרטיסי אשראי וכרטיסי חיוב ==== חלק גדול מבתי העסק במקסיקו יקבלו בהחלט כרטיסי אשראי וכרטיסי חיוב (כל עוד הם משתייכים ל-Maestro או ויזה). תוכלו להשתמש בהם בכספומטים כמו גם ברוב חנויות הכלבו, במסעדות הגדולות יותר, ובתחנות הדלק, אך הקפידו לוודא שמחוץ לערים תמיד תיקחו איתכם מספיק כסף מקומי במזומנים בארנק, וכאשר תצטרכו לשלם תמיד תשאלו קודם אם תוכלו לשלם באמצעות הכרטיס לפני שתציעו לשלם באמצעות המזומנים. בתי עסק קטנים יותר (אשר לעיתים קרובות נמצאים בבעלות משפחתית) מקבלים לעיתים קרובות רק מזומן. כמו כן בדרך כלל כאשר משתמשים בכרטיס גובים מבעל הכרטיס 5% מסך המחיר לתשלום. כמו כן, כדאי גם לקחת בחשבון שאף פעם לא תוכלו לקבל מחירים נמוכים יותר אפילו אם תתמקחו, אלא אם כן תשלמו במזומן. לעיתים קרובות, תהיו אפילו מסוגלים לשלם חצי המחיר או פחות מכך אם תהיו מוכנים להעמיד פנים כי המחיר גבוה מדיי וכי בשל כך בכוונתכם לעזוב את המקום. בעוד שתחנות דלק רבות של חברת "Pemex" מקבלות כרטיסי אשראי, במיוחד במקומות שבהם יש תנועת תיירים כבדה, כדאי לקחת בחשבון שחלקן לא מקבלות כרטיסי אשראי. אם אתם מעוניינים לשלם באמצעות כרטיס אשראי מומלץ תמיד קודם כל לשאול את העובד בתחנה אם ניתן לשלם באמצעות כרטיס אשראי לפני שאתם מתחילים להתעסק עם המשאבה. ==== משיכת פזו ==== ישנם לא מעט כספומטים ברחבי מקסיקו. לקוחות בנק אוף אמריקה מסוגלים להימנע מתשלום עמלות על שימוש בכספומטים כל עוד שהם מקפידים להשתמש בכספומטים של "Santander Serfin". כדאי לקחת בחשבון שלבנקים אחרים עשויה להיות מדיניות דומה עם חברות הכספומטים במקסיקו ולכן מומלץ לבדוק זאת מבעוד מועד. אם לא תעשו זאת אל תתפלאו אם תגלו שאתם משלמים עמלות גבוהות יחסית על כל משיכה. כדאי גם להתכונן לכך שבכספומטים מסוימים תידרשו להכניס את כרטיס האשראי שלך לרוחב. בעיירות הקטנות יותר לעיתים רבות יותר לא ניתן למשוך כספים באופן זמני בשל ביקוש רב. לעיתים הדבר קורה באופן תדיר. משום כך מומלץ להתייעץ עם העובדים בבנק או עם מקומיים לגבי השעות הטובות ביותר במהלך היום אשר בהם הכי כדאי להשתמש בכספומטים. כמו כן מומלץ להקפיד שלא לחכות לרגע האחרון על מנת למשוך מזומנים. === מתן טיפים === הנוהג של מתן טיפים במקסיקו דומה למדיי למקובל בארצות הברית. בדרך כלל נהוג לתת טיפים אשר בין 10 ל-15 אחוזים מסך המחיר לתשלום. בדרך כלל נהוג לתת טיפ על סך 10 עד 15 אחוזים מסך המחיר לתשלום על ארוחות במסעדות וכמו גם על משלוחים של מזון מהיר. בעוד שמרבית הלקוחות במסעדות נוהגים לתת את הטיפים הללו הדבר פחות מקובל בדוכני מזון ברחוב, למרות שגם שם בדרך כלל יש פחית או קופסה על הדלפק בה לקוחות רבים שמים כמה מטבעות כטיפ על השירות. בדרך כלל נהוג לשים את התשר במזומן על השולחן כאשר משלמים על הארוחה ומשום כך מומלץ לשאת תמיד כסף קטן במיוחד לשם כך. בברים ובמועדוני לילה רבים נוהגים לעיתים קרובות לגבות באופן אוטומטי טיפ על סך 15% מהסכום הכולל (כולל מסים). ברוב המקרים הדבר אינו חוקי בגלל שהם מכריחים באופן זה את הלקוח לשלם טיפ מבלי לתת ללקוח את האפשרות לבחור אם לעשות זאת, ומשום שהם מחשבים את ה-15% על סמך סך המחיר לתשלום כולל מסים. במועדוני לילה הברמנים מצפים לעיתים רבות שהלקוחות ישימו את התשר בכוס שנותרה על הדלפק לפני שהמשקאות מוגשים, כאשר איכות השירות שהם יספקו יהיה במקרים רבים תואם לגובה התשר שנתתם להם. נהוג לתת תשר גם לאנשים בחנייה ששומרים על המכוניות של הלקוחות. במקסיקו אותם העובדים מכונים לעיתים רבות "viene viene" או "Franeleros" ובדרך כלל אנשים נוהגים לתת להם 3 עד 20 פזו. לעיתים הם ידרשו סכומי כסף גדולים יותר כאשר החנייה נמצאת בקרבת סצנת חיי הלילה. בחנויות קמעונאיות בינוניות וגדולות כמו וול-מארט יש עובדים מסוימים (בדרך כלל נוער או קשישים) שהתפקיד שלהם הוא לשים את המוצרים שנרכשו בשקיות מיד לאחר שהמוצרים נסרקו על ידי העובד בקופה. אותו התפקיד מכונה "Cerillo". מקובל שאותם העובדים אינן מקבלים משכורת בסיסית, ולכן הם מסתמכים בעיקר על כך שהלקוחות יתנו להם תשר על עבודתם. רוב הלקוחות נותנים להם בין 2 עד 5 פזו בהתאם למספר המוצרים שהם שמו בשקיות. אותם העובדים מסייעים גם לשים את השקיות בחזרה בעגלה של הלקוח ולעיתים רבות אם מדובר במוצרים רבים או אם מדובר במוצר/ים מסוים/ים אשר כבד/ים הם אפילו יציעו לבוא עם הלקוח למגרש החנייה ולסייע לשים את השקיות/מוצרים במכונית. במקרים הללו בדרך כלל נהוג לתת להם תשר על סך 15 פזו. לא נהוג לתת תשר לנהגי מוניות או לנהגי אוטובוסים, למעט כאשר מדובר בסיור מודרך. בחלק מהמסעדות הפופולריות יותר לעיתים רבות מגיעים מוזיקאים משוטטים, אשר מנגנים עבור הלקוחות ומצפים שהלקוחות ישלמו להם משהו על כך, למרות שהם עשו זאת לכאורה בהתנדבות. בתחנות הדלק העובדים מקבלים בדרך כלל 2–5 פזו כאשר הם מתדלקים את הרכב עבור הלקוח. באצטדיונים נהוג לתת תשר קטן לאנשים שמראים להם היכן המושב שלהם נמצא. נהוג גם לתת תשר ל-Bellboys, לספרים, ולאנשים שעובדים בעבודות דומות. === שופינג === אם אין תג מחיר על המוצר מומלץ תמיד לוודא מול המוכר מהו המחיר של המוצר. על מנת לעשות זאת פשוט הקפידו לשאול בספרדית "¿Cuánto cuesta?". בתי עסק מסוימים עלולים לעיתים להיות מעט בררנים לגבי שטרות מעט רעועים, לבחון היטב את השטרות, ולסרב לקבל שטרות עם קרעים. מומלץ בשל כך להקפיד לוודא שכל השטרות שנמצאים ברשותכם במצב סביר. בכל מקרה, כדאי לקחת בחשבון שתוכלו תמיד להיכנס לסניף בנק עם שטר פגום ולבקש להמיר אותו בשטר שאינו פגום. כדאי גם לקחת בחשבון שבתי עסק בעיירות הקטנות יותר ובכפרים לעיתים רבות לא מחזיקים בכמות גדולה של כסף קטן על מנת להחזיר עודף מדויק לכל הלקוחות. בשל כך מומלץ לנסות ככל הניתן להימנע מתשלום בשטרות עם ערכים גדולים מדי. סוחרים מסוימים, במיוחד אלה שנמצאים בשווקים ורוכלי רחוב נוהגים לעיתים רבות להתמקח עם הלקוחות על המחיר. מומלץ במקרים הללו תמיד לשאול "¿Es lo menos?" ("האם זה המחיר הנמוך ביותר?"). ככל שמדובר באזור כפרי יותר ופחות מתויר סביר להניח שתזכו להצלחה רבה יותר אם תעשו זאת. == אוכל == ניתן לתאר את המטבח המקסיקני כאוסף של מאכלים אזוריים שונים. בשל האקלים של מקסיקו, הגאוגרפיה של המדינה, וההבדלים האתניים של תושבי המדינה, ניתן באופן כללי לסווג את המטבח המקסיקני לארבע הקטגוריות הבאות: מאכלי צפון מקסיקו – אלו הן לרוב מנות בשריות שמופקות בעיקר מבשר בקר ובשק עיזים. מאכלים בולטים כוללים בין היתר קבריטו, קרנה אסאדה ואראצ'רה. המאכלים של אזור צפון מקסיקו מושפעים יותר מהמטבח הבין-לאומי (בעיקר מהמטבח האמריקני והמטבחים של אירופה), אך ניתן לומר ללא ספק שיש להם גם את הטעם המקסיקני המובהק. מאכלי מרכז מקסיקו - אזור זה מושפע מיתר האזורים של מקסיקו, אך למאכלים של אזור זה יש ללא ספק טעם מקומי ייחודי. מאכלים בולטים כוללים בין היתר פוזולה, מנודו, וקרניטאס. המאכלים של אזור זה מבוססים בעיקר על תירס ועושים שימוש בתבלינים שונים. מאכלי דרום-מזרח מקסיקו – המאכלים של אזור זה עושים לרוב שימוש בירקות חריפים ובבשר עוף. בשל המיקום של האזור יש גם למטבח הקאריבי השפעה רבה על המאכלים של אזור זה. מאכלי אזורי רצועות החוף – במאכלים של האזורים הללו מושם דגש חזק על שימוש בפירות ים ודגים, אך ניתן בהחלט גם למצוא מאכלים אשר מבוססים על תירס. כאשר אתם נכנסים למסעדה באזור בו לא ביקרתם מעולם מומלץ לבקש את ה"פלאטיפו טיפיקו" (Platillo tipico) של העיר/עיירה/כפר, אשר היא המומחיות המקומית אשר במקרים רבים כנראה שאיננה פופולרית במיוחד ביתר האזורים במקסיקו, קיימת בווריאציה אחרת באזורים האחרים, או שמדובר במיקום בו המנה פותחה במקור. כמו כן כדאי לקחת בחשבון שאותם המאכלים עשויים להיות שונים למדיי ממקום למקום, כמו למשל המאכל "טאמלה" (Tamale) אשר אותו מכינים בדרום מקסיקו עם עלי צמח הבננה, בעוד שבאזור חואסטקה המאכל גדול בהרבה (ומכונה לעיתים "זאקאהיל") וטאמלה אחד באזור זה יהיה לרוב כה גדול שמשפחה שלמה יכולה כנראה לחלוק טאמלה/זאקאהיל אחד. למאכלים מקסיקניים רבים יש שמות זהים למאכלים מהמטבח הספרדי או ממטבחים של מדינות אמריקה הלטינית, על אף שבפועל לעיתים רבות מדובר על מאכלים אשר שונים באופן ניכר. כך למשל טאמלה מקסיקני שונה מאוד מהטאמלה הקולומביאני, והטורטייה המקסיקנית כמעט שאינה דומה בכלל לטורטייה הספרדית. האוכל המקסיקני המסורתי יכול לעיתים רבות להיות חריף במיוחד. אם אתם לא רגילים לאכול פלפל חריף מומלץ תמיד לשאול מבעוד מועד אם המאכלים אותם אתם שוקלים להזמין מכילים פלפל חריף. "(¿Esto tiene chile? Es picante?).". ברחובות הערים והעיירות במקסיקו ישנם דוכני מזון ניידים רבים. ראוי לציין כי לא כל אותם דוכני המזון מקפידים תמיד על שיטות הכנה היגייניות מהימנות, ובשל כך כדאי להיות מעט בררנים לפני שממהרים להזמין מהם אוכל. אף על פי כן, באותם דוכני המזון תוכלו לעיתים רבות למצוא מאכלים טעימים וייחודיים רבים. המאכלים הפופולריים ביותר שנמכרים באותם דוכני המזון כוללים בין היתר טאקו, המבורגרים, לחם, תירס קלוי או אלוטה, ועוד. צ'יצארון (Chicharrón) - עור חזיר מטוגן בטיגון עמוק. זהו מאכל פריך למדי אך מעט שמנוני. המאכל מוגש לרוב עם גוואקמולה ולעיתים מבושל ברוטב צ'ילי ומוגש עם ביצים. אנצ'ילדה (Enchilada) - טורטיות רכות אשר ממולאות לרוב בבשר עוף או בשר בקר, ומוגשות עם רוטב מולה ירוק או אדום. לעיתים האנצ’ילדה מוגשת עם גבינה מומסת. טאקו (Taco) - טורטיות תירס רכות עם מילוי בשר "אסאדה" (רצועות של סטייק), "פולו" (בשר עוף מגורר), "קרניטאס" (בשר חזיר גרוס ומטוגן), "לנגואה" (לשון פרה), "קבזה" (בשר פרה מגולגול), "סזוס" (מוח של פרה), "טריפה" (מעי פרה), "אל פאסטור" (תערובת של צ'ילי, בשר חזיר, ובשר בקר) או "צ'וריסו" (נקניק חזיר). בצפון מקסיקו הטאקו מופק לעיתים רבות עם טורטיות שעשויות מקמח. אל תצפו לטורטייה הפריכה שקיימת בארצות הברית בשום מקום במקסיקו. טאמלה (Tamale) – טורטייה עשויה מבצק תירס המכילה בשר או ירקות. המאכל טאמלה דולסס (Tamales Dulces) מכיל לרוב פירות ו/או אגוזים. טורטאס (Tortas) - כריך מקסיקני הכולל לחם שנצלה על הגריל קלות, עם מילוי בשר (הדומה למילוי הבשר בטאקו), חסה, עגבניות, פלפל חריף, שעועית, בצל, מיונז ואבוקדו. ויטלאקוצ'ה (Huitlacoche) – פטרייה שגדלה על תירס. מדובר במנת צד. המאכל עשוי להיות מעט קשה לעיכול לאנשים שלא רגילים לאכול אותו. אף על פי שרוב המקסיקנים אוהבים לאכול ויטלאקוצ'ה, רובם לא מכינים את המאכל בבתיהם. תוכלו לקנות ויטלאקוצ’ה ברוב השווקים והמכולות. קסדייה (Quesadilla) – מאכל המורכב מגבינה ומרכיבים שונים אותם צולים בין טורטיות תירס. המאכל מכילים לרוב בעיקר גבינה ומכיל פחות מהפריטים האחרים (כגון בשר עוף, בשר חזיר, שעועית, וכדומה). מולה (Mole) - רוטב על בסיס צ'ילי אשר אינו חריף במיוחד אשר מכיל גם מעט קקאו ומעט בוטנים אשר מוגש בדרך כלל עם בשר עוף או בשר הודו. באזורים מסוימים המולה היא בצבע ירוק, באזורים אחרים המולה היא בצבע צהוב, ובאזורים אחרים המולה היא בצבע שחור. כמו כן המולה עשוי להשתנות בטעם במידה ניכרת ממקום למקום. פוזולה (Pozole) - מרק עוף או חזיר אשר מכיל גם תירס ואשר מוגש עם חסה, מיץ לימון, צנון, בצל קצוץ, צ'ילי טחון מיובש, ומרכיבים נוספים כגון בשר עוף, בשר חזיר, ולעיתים אפילו פירות ים. המאכל מוגש בדרך כלל עם תוספת טוסטדות, טאקו עם מילוי תפוחי אדמה, וגבינה טרייה. גורדיטאס (Gorditas) - קציצות תירס ממולאת בצ’יצארון, בשר עוף, גבינה וכו כאשר על המאכל שמים שמנת, גבינה ורוטב חם. גרילו (Grillo) – חגב מבושל אשר בדרך כלל מונח בתוך מאכל אחר, כמו קסדייה. גרילו נפוץ יותר| במדינת מורלוס ובמדינות אחרות במרכז מקסיקו, ולא נפוץ בכלל באזור מקסיקו סיטי. גוואקמולה (Guacamole) - רוטב אבוקדו כתוש עם צ'ילי סראנו ירוק, עגבנייה אדומה קצוצה ובצל קצוץ, מיץ ליים, ומעט מלח. המאכל מוגש בדרך כלל יחד עם פרוסות טורטייה מטוגנות או "טוטופוס". טוסטאדה - טורטייה שטוחה מטוגנת אשר מוגשת עם שעועית מטוגנת, חסה, שמנת, גבינה טרייה, עגבנייה אדומה קצוצה, בצל קצוץ, רוטב חריף, ובשר עוף. הואראצ’ס (Huaraches) - גרסה גדולה בהרבה יותר של המאכל גורדיטה. סופס (Sopes) - קציצת תירס אשר מוגשת עם מגוון רחב של מרכיבים כמו בשר עוף, גבינה, פירה שעועית, ורטבים חריפים שונים. קארניטאס (Carnitas) - בשר חזיר מטוגן בטיגון עמוק המוגש עם מגוון רוטבי סלסה. צ'ילי אן נוגאדה (Chile en nogada) - צ'ילי פובלאנו גדול המוגש עם מלית תפוחי אדמה או בשר חזיר, אשר עליו שמים רוטב אגוזים לבן (המכונה "נואז") ועליו מפוזרים זרעי רימון (אדומים). שלושת הצבעים מייצגים את הצבעים של דגל מקסיקו והמנה פופולרית למדיי בכל רחבי מקסיקו במהלך יום העצמאות המקסיקני (16 בספטמבר). ברבקואה (Barbacoa) - בשר כבשים או עזים מבושל עם עלי מאגווי (maguey) בתנור הנמאצ בתוך חור באדמה. המאכל מוגש עם סלסה בטורטיות תירס ולפעמים בתוך לחם טורטה. סופה דה טורטיה (Sopa de Tortilla) - מרק עם המכיל פרוסות טורטייה מטוגנות פריכות. זהו בדרך כלל מרק עוף, עם מעט עגבניות, ואשר בדרך כלל אינו חריף. המרק מוגש בדרך כלל עם קוביות אבוקדו וגבינה לבנה מפוררת טרייה. צ'ילאקוילס (Chilaquiles) - פרוסות טורטייה מטוגנות ופריכות עם עגבנייה קצוצה, ורוטב צ'ילי. המאכל מוגש בדרך כלל עם בשר עוף או ביצים. מיגאס (Migas) – מרק צ’ילי אשר טיפוסי יותר לאזור מרכז מקסיקו. לרוב תוכלו לדעת עד כמה האוכל איכותי לפי מידת הפופולריות של המקום. מומלץ להימנע מלאכול במקומות שלא פוקדים אותם לקוחות, גם אם מדובר במסעדות או בבתי מלון. קחו בחשבון שמקסיקנים נוטים להעדיף לאכול את הארוחה העיקרית שלהם בשעות אחר הצהריים (בדרך כלל בסביבות השעה 15:00), ורבים נוטים לאכול את ארוחת בוקר או "אלמזורו" אחרי שהם כבר אכלו בשעות המוקדמות ביותר של הבוקר משהו מאוד קל כגון צלחת פירות קטנה או מאפה וקפה. ישנם גם מקסיקנים רבים שנוטים להעדיף לאכול ארוחות בוקר גדולות למדיי. בשעות הערב הארוחה יכולה לעיתים רבות להיות קלה למדיי, כמו למשל לחמניות או לחמים מתוקים, קפה או שוקולד חם, ולעיתים רבות ארוחת הערב עשויה להיות יותר גדולה ולכלול לדוגמה מאכלים כמו פוזול, טאקו או טמאלה. מומלץ לוודא שלוח הזמנים של הארוחות שלכם יהיה תואם לזה המקובל בקרב המקומיים. == שתייה == בעוד שניתן לשתות את מי הברז במקסיקו, מומלץ להימנע מלעשות זאת. יש אנשים שאפילו נמנעים מלצחצח שיניים עם מי הברז. בתי המלון בדרך כלל נותנים לאורחים בקבוק מים אחד גדול בכל חדר. ניתן לרכוש גם בקבוקי מים בסופרמרקטים ובאזורים המתוירים ביותר ברחבי המדינה. משקאות אלכוהוליים פופולריים: אבסינת' - שייך למשפחת משקאות אניס ומכיל אחוז גבוה של אתנול ומתובל בתמציות צמחים טקילה - מזוקקת מאגבה (סוג של קקטוס). פולקה - עשוי ממגווי מסקל, דומה לטקילה אך מזוקק ממגווי טפאש, עשוי מאננס טובא, עשוי מקוקוס משקאות פופולריים נוספים כוללים בין היתר את הבירות המקסיקניות, אשר רובן זמינות לרכישה גם מחוץ למקסיקו, ואלה כוללות בין היתר את הבירות "קורונה" (פופולרית, אך לא בהכרח פופולרית באופן ניכר במקסיקו כפי שתיירים רבים נוטים להניח), "דוס אקוויס", ו"מודלו אספסייאל". בירות מקסיקניות קלות יותר מוגשות לעיתים רבות עם ליים ומלח, אם כי מקסיקנים רבים אינם שותים בירה באופן זה. בחלק מהמקומות נוהגים להגיש בירה המכונה "מיצ'לאדה" או פשוט "צ'לאדה". בדרך כלל מדובר בבירה מעורבבת עם מיץ ליים, רטבים ותבלינים שונים. אזור צפון מערב מקסיקו, כולל באזורים באחה קליפורניה וסונורה, נודע גם בשל היינות שמופקים בו. הויין המקסיקני לרוב מוצלח למדיי, למרות שמרבית המקסיקנים נוטים להעדיף יינות מיובאים מאירופה או מצ'ילה. משקאות פופולרים שאינם אלכוהוליים: שוקו חם אטולה (משקה עשוי קמח תירס, מים, קנה סוכר לא מעובד, קינמון, וניל ושוקולד או פירות.) הורצ'אטה (משקה אשר עשוי מאורז) אגואה דה ג'מייקה (תה קר אשר עשוי מהיביסקוס) ליקוואדוס דה פרוטה (שייק פירות ומילקשייק) צ'אמפוראדו (משקה אשר מוכן משוקולד) רפרסקוס (משקה מוגז פופולרי אשר לרוב מתוק ועשוי מקני סוכר). גיל השתייה במקסיקו הוא 18, אך חוק זה אינו נאכף בקפדנות. במקומות רבים, צריכת אלכוהול בציבור אינה חוקית וניתן אפילו להישלח למאסר בשל כך. כדאי במיוחד לשים לב כמה משקאות הזמנתם במועדוני לילה - מלצרים/יות וברמן/יות מסוימים נוהגים לנסות להוסיף לחשבון של הלקוחות משקאות שהם אינם הזמינם. המשטרה נוהגת לעצור רכבים ולבדוק אם הנהגים שתו אלכוהול. נהיגה תחת השפעת משקה אלכוהולי עלולה לגרום לכך שתהיו במאסר בין יום אחד עד שלושה ימים. מקסיקו, ובמיוחד מדינת צ'יאפס, מייצרת קפה משובח. קפה קון לצ'ה פופולרי במיוחד במקסיקו. כדאי לקחת בחשבון אף על פי כן שבתי עסק רבים ברחבי מקסיקו נוטים להגיש נסקפה או קפה נמס מסוג אחר, ולכן מומלץ לללכת במקום זאת למקומות המתמחים בקפה מקסיקני אותנטי. == לינה == ישנם מספר רשתות בתי מלונות אשר פעלים בכל רחבי מקסיקו, כאשר כמה מהבולטים ביותר כוללים את - Palace Resorts, Le Blanc Spa Resort, Best Western, הולידיי אין, CityExpress, Fiesta Inn, Fairmont, הילטון, Ritz, Camino Real, מאריוט, וישנם עוד רבים אחרים. עלות השהייה בבתי המלון עלתה במידה ניכרת לאורך השנים, אם כי עלות השהייה במרבית בתי המלון במקסיקו עדיין סבירה יחסית בהשוואה לעלות השהייה בבתי מלון זהים בארצות הברית או באירופה. בתי המלון של רשתות בתי המלון הגדולות בדרך כלל נקיים ויכולים להיות מוצלחים למדיי לאנשים שנמצאים בנסיעת עסקים במקסיקו, אך לא בהכרח למי שרוצה לקבל חוויה מעט יותר אותנטית במהלך השהייה. כדאי לקחת בחשבון שבתי מלון ומוטלים קטנים יותר שנמצאים לצד הדרך עשויים שלא להיות בטוחים או נוחים. ישנם גם מלונות בוטיק בכל רחבי מקסיקו - טווח המחירים שלהם משתנה ממקום למקום, אך בכולם תיחשפו למסורות מקסיקניות רבות, והם בדרך כלל אלגנטיים למדיי, ומספקים את הדרך המושלמת לחוות את המורשת התרבותית של כל אזור בו תשהו במקיסקו. תוכלו גם למצוא אתרי נופש רבים מסוג הכל כלול אם אתם הולכים לשהות ביעדי החוף הגדולים. ישנם גם לא מעט תרמילאים במקסיקו, ובשל כך ישנם אכסניות רבות בהן יש לכם את האפשרות לשהות במעונות או בחדרים פרטיים. עלות השהייה במעונות ללילה אחד יכולה בדרך כלל לעלות בסביבות 100עד 300 פסו, והמחיר לעיתים כולל גם את ארוחת הבוקר. האכסניות הן מקום נפלא לחלוק מידע עם מטיילים אחרים, ולעיתים קרובות תוכלו לפגוש בהם מטילים שביקרו כבר ביעדים בהם אתם מתכננים לבקר ולהתייעץ עימם. על מנת למצוא אפשרויות לינה אותנטיות יותר אך מוצלחות מומלץ להתייעץ עם המקומיים ביעד ולשמוע מה הם ממליצים לפני שבוחרים את בית המלון - מומלץ במיוחד לעשות זאת בעיירות הקטנות יותר. אם אתם מתכוונים לשהות באזורים קרירים יותר בחורף מומלץ להביא עימכם שמיכה חשמלית, שק שינה או בגדים נוספים, כי בעוד שישנם שקעי חשמל בבתי המלון הזולים יותר, לעיתים רבות לא קיימים בהם תנורים. אפשרות מוצלחות נוספת היא להביא עימכם קומקום חשמלי להכנת תה, וזאת משום שכדאי לקחת בחשבון שייתכן שמים חמים לא יהיה זמינים בכל בתי המלון הזולים בהם תשהו במהלך הביקור. == הגעה == === אשרת כניסה === אזרחים ישראלים אינם זקוקים לויזה על מנת לבקר במקסיקו. לפי משרד החוץ המקסיקני (Secretaria de Relaciones Exteriores), מרבית האזרחים הזרים שמתכוונים לשהות במקסיקו פחות מ-180 ימים למטרת תיירות או 30 יום למטרות עסקים רשאים להיכנס לתחומי מקסיקו אם ימלאו "כרטיס תייר" (tourist card) בעת הכניסה למדינה לאחר שיציגו דרכון בתוקף, תמורת 22 דולרים אמריקנים בלבד. אם אתם מגיעים למקסיקו בטיסה עלות זו כלולה במחיר הטיסה. שירות זה זמין לאזרחי אנדורה, ארגנטינה, ארובה, אוסטרליה, אוסטריה, בהאמה, ברבדוס, בלגיה, בליז, בולגריה, ברזיל, קנדה, צ'ילה, קולומביה, קוסטה ריקה, קפריסין, צ'כיה, דנמרק, אסטוניה, פינלנד, צרפת, גרמניה, בריטניה, יוון, הונג קונג, הונגריה, אירלנד, איסלנד, ישראל, איטליה, ג'מייקה, יפן, לטביה, ליכטנשטיין, ליטא, לוקסמבורג, מקאו, מלזיה, מלטה, איי מרשל, מיקרונזיה, מונקו, הולנד, ניו זילנד, נורווגיה, פלאו, פנמה, פרגוואי, פרו, פולין, פורטוגל, פוארטו ריקו, רומניה, סן מרינו, סינגפור, סלובקיה, סלובניה, ספרד, דרום קוריאה, שוודיה, שווייץ, טרינידד וטובגו, ארצות הברית, ונצואלה ואורוגוואי וונצואלה (תוכלו לראות את הרשימה הרשמית והעדכנית ביותר כאן). תושבי קבע בארצות הברית, קנדה, יפן, בריטניה ומדינות אזור שנגן זכאים גם הם לאשרת כניסה בעת ההגעה למקסיקו גם אם הם אינם אזרחים של אותן המדינות. כרטיס התייר המקסיקני מכונה גם "Forma Migratoria Múltiple" (טופס הגירה מרובה), או "FMM". הכרטיס מכיל ניקובים שמחלקים את הכרטיס לשני חלקים, כאשר בפועל המידע שממלאים בחלק הימני של הכרטיס דומה מאוד למידע שממלאים בחלק השמאלי של הכרטיס. לאחר הנחיתה במקסיקו, ולאחר שיבדקו את הדרכון שלכם, ותמלאו את ה-FMM, קצין ההגירה יחתים את הדרכון שלכם ואת ה-FMM, יחצה לשניים את ה-FMM לאורך החלק בו נמצאים הניקובים, ויחזיר לכם רק את הצד הימני של ה-FMM יחד עם הדרכון שלכם. הקפידו להחזיק עליכם את ה-FMM יחד עם הדרכון שלכם בכל עת במהלך הביקור. באחריותכם לוודא שהחלק הימני של ה-FMM יוחזר לממשל המקסיקני בעת היציאה מתחומי המדינה על מנת שהם יוכלו לסרוק את הברקוד על ה-FFM, ובכך לאמת שאכן יצאתם מתחומי המדינה במסגרת הזמן שהקצו לכם לעשות זאת. לדוגמה, אם אתם טסים עם חברת אירומקסיקו הם יבקשו את הדרכון שלכם ואת ה-FMM שלכם בעת ביצוע הצ'ק-אין לטיסה חזרה למדינת המוצא, ולאחר מכן ישדכו את ה-FMM שלכם לכרטיס העלייה למטוס. לאחר מכן תצטרכו למסור את כרטיס העלייה למטוס יחד עם ה-FMM שלך בשער העלייה לטיסה. אם תאבדו חלילה את ה-FMM שלכם במהלך הביקור במקסיקו תהיו עלולים לעבור עיכובים משמעותיים ולקבל קנסות לפני שתורשו לעזוב את תחומי המדינה. אם אתם מגיעים למקסיקו במעבר הגבול היבשתי התהליך עשוי להיות מעט יותר ותצטרכו לוודא בעצמכם שמילאתם את ה-FFM לפני שתתבקשו לספק אותו. כדאי גם לקחת בחשבון שאנשי מחלקת ההגירה המקסיקנים במעבר הגבול עשוי לבקש ממכם שתוכיחו שיש ברשותכם מספיק כסף וכי כבר שילמתם על כרטיס החזרה למדינת המוצא. === בטיסה === מארצות הברית וקנדה ישנן מאות טיסות יומיות הפועלות בין יעדים שונים במקסיקו ליעדים רבים ברחבי אמריקה הצפונית. חברות התעופה הבולטות שמפעילות את קווי הטיסה הללו כוללות בין היתר את חברות התעופה אייר קנדה, אירומקסיקו, אלסקה איירליינס, אמריקן איירליינס, ודלתא, וחברות לואו קוסט כמו ג’טבלו, ספיריט, ווסטג’ט וסאות’ ווסט איירליינס. בנוסף לכך גם חברת הלואו קוסט המקסיקנית וולאריס פועלת בין מספר ערים גדולות בארצות הברית (כולל שיקגו, דנבר, לאס וגאס, לוס אנג'לס, אוקלנד, אורלנדו, סן דייגו ופורטלנד) לבין מרכזי הפעילות של החברה במקסיקו סיטי וגוודלחרה. חברת אינטרג’ט מפעילה טיסות מלאס וגאס, לוס אנג'לס, מיאמי, ניו יורק, סן אנטוניו ויוסטון למרכזי הפעילות של החברה במקסיקו. חברת יונייטד איירליינס מפעילה גם טיסות מיוסטון לערים נוספות במקסיקו מלבד גוודלחרה, מקסיקו סיטי, קנקון, פוארטו ולארטה ואתרי הנופש המרכזיים לאורך רצועת החוף כגון אגוואסקיינטה, צ'יוואווה, סיודאד דה כרמן, דורנגו, הואטולקו, לאון/גואנחואטו, אואחקה, מרידה, סן לואיס פוטוסי, טוראון, טמפיקו, וראקרוס ווילאהרמוסה. חברת אירומאר מפעילה גם טיסות לערים נוספות ברחבי מקסיקו. מאירופה רוב חברות התעופה המסחריות מפעילות טיסות ישירות מאירופה למקסיקו. ישנן בין היתר טיסות ישירות למקסיקו סיטי וקנקון מפריז, לונדון, מדריד, אמסטרדם, ופרנקפורט. ניתן גם להגיע לקנקון מאירופה באמצעות טיסות צ’ארטר אשר לרוב זמינות רק במהלך חודשי החורף (בין דצמבר לפברואר). כדאי תמיד לבחור את ההצעה המשתלמת ביותר מבין הטיסות הרגילות וטיסת הצ’ארטר. משך הטיסה מאירופה למקסיקו בדרך כלל יהיה בסביבות 11 שעות. === ברכבת === אם אתם מגיעים למקסיקו מארצות הברית תוכלו להגיע לקרבת הגבול עם מקסיקו באמצעות רכבת אמטרק. תחנות רכבת האמטרק הקרובות ביותר למקסיקו נמצאות בסן דייגו, יומה, דל ריו ואל פאסו. קו ה-"Pacific Surfliner" התכוף פועל בין סן דייגו לסן לואיס אוביספו כאשר הוא עובר גם דרך לוס אנג'לס. הקווים "Sunset Limited" ו-"Texas Eagle" עוברים דרך יומה, אל פאסו, דל ריו, לוס אנג'לס וסן אנטוניו. לאחר התחנה בסן אנטוניו קו ה"Texas Eagle" ממשיך צפונה לכיוון שיקגו בעוד שקו ה-"Sunset Limited" ממשיך מזרחה לניו אורלינס. רכבות אמטרק אינן חוצות את הגבול למקסיקו ולכן הנוסעים צריכים להמשיך מתחנת האמטרק למעבר הגבול באמצעות תחבורה ציבורית מקומית או באמצעות מונית. בתוך מקסיקו אין רכבות שמגיעות לגבול מקסיקו-ארצות הברית או לגבול עם יתר המדינות הנמצאות בסמוך למקסיקו מדרום (בליז וגואטמלה). === במכונית === כדאי לקחת בחשבון שביטוח הרכב האמריקאי לא תקף במקסיקו. עם זאת, קל להשיג פוליסות מיוחדות המיועדות לתיירים ששוהים במקסיקו לטווח קצר או ארוך אשר כוללות בין היתר כיסוי לכל תשלומי החובה, כיסוי גניבה ותאונות דרכים, ולעיתים קרובות גם כיסוי של סיוע משפטי אם תדרשו לכך. כלי רכב עם לוחית רישוי זרה נדרשים להשיג את כל ההיתרים הדרושים לפני שהם מורשים להיכנס לתחומי מקסיקו. ניתן לעשות זאת במחסומי הגבול על ידי הרישיונות של הרכב, הדרכון וכרטיס אשראי תקף. כעת ניתן להגיש את הבקשה אף באופן מקוון מבעוד מועד. אישורי הרכב יינתנו רק לבעלים הרשום של כלי הרכב. ראוי לציין אף על פי כן שבחצי האי באחה קליפורניה ובחלק הצפוני של מדינת סונורה המבקרים אינם נדרשים להשיג היתר. בשל הכמות הגדולה להפליא של הסמים והמהגרים הלא חוקיים שעושים דרכם לעבר ארצות הברית ממקסיקו, ובשל הכמות הגדולה להפליא של כספי סמים וכלי הנשק הלא חוקיים שעושים דרכם למקסיקו מארצות הברית, תוכלו לצפות כי כאשר תנסו לחצות את הגבול מארצות הברית למקסיקו הדבר ייקח לא מעט זמן ויבצעו בכלי הרכב חיפושים יסודיים. בחלק ממעברי הגבול העמוסים ביותר זמן ההמתנה עלול לקחת בין שעה לשלוש שעות. === באוטובוס === כדאי לקחת בחשבון שאם אתם מעוניינים לנסוע לעיר מקסיקנית גדולה באמצעות אוטובוס מיעד כלשהו באזור דרום-מערב ארצות הברית תוכלו לעשות זאת בתמורה ל-60 דולרים אמריקנים בלבד (לדוגמה, נסיעה מסן אנטוניו שבטקסס למונטריי). כדאי אף על פי כן לקחת בחשבון שאותן החברות פונות בעיקר לאזרחים היספנים או מקסיקנים המתגוררים בארצות הברית ולכן השפה הדומיננטית באתרי האינטרנט של אותן החברות היא ספרדית. כל האוטובוסים שמגיעים למקסיקו סיטי (מרכז תחבורה ראשי) מארצות הברית מגיעים לתחנה הסופית שלהם ב"טרמינל נורטה". אם אתם צריכים לעבור לתחנת אוטובוס אחרת ביעד שאליו הגעתם, על מנת להמשיך לעיר אחרת, תוכלו למשל לעלות על מונית בתחנת האוטובוס אשר תיקח אתכם לתחנת האוטובוס הבאה. לחלופין תוכלו גם להשתמש בקווי המטרו העוברים בכל תחנות האוטובוס הגדולות, אשר זולים בהרבה מהמוניות. === בדרך הים === ניתן לחלופין גם להגיע למקסיקו בספינות שייט מגואטמלה ומארצות הברית. == תחבורה == הדרך המעשית ביותר להגיע ממקום למקום ברחבי מקסיקו כאשר מדובר במרחקים ארוכים היא באמצעות אוטובוס, מכונית או בטיסה. כדאי לקחת בחשבון ששירות רכבות הנוסעים כמעט ולא קיים. קו רכבות נוסעים בולט אף על פי כן הוא קו הרכבת "צ'יוואווה דל פסיפיקו", שיוצא כל בוקר משני קצוות הקו - האחד מלוס מוצ'יס אשר ברצועת חוף האוקיינוס ​​השקט, מול באחה קליפורניה, והשני מהעיר צ'יוואווה שבמזרח מקסיקו (דרומית לעיר אל פאסו שבטקסס). שתי הרכבות חולפות זו על פני זו בדרך כלל באמצע הדרך בתחנות Divisadero ו-Barrancas Copper Canyon אשר הם בגובה של 2100 מטרים מעל פני הים. === במכונית === בשל יוזמות ממשלתיות שהוצאו לפועל בתחילת שנות ה-90 של המאה ה-20 אשר במסגרתן הושקעו משאבים רבים בתשתיות של המדינה, ישנם כיום לא מעט כבישים מוצלחים ברחבי המדינה. הכבישים הטובים ביותר הם ללא ספק כבישי האגרה. כבישי האגרה עלולים להיות יקרים יחסית אבל הם הרבה יותר מהירים ומתוחזקים היטב. קווי האוטובוסים היקרים ביותר נוהגים לנסוע בכבישי האגרה (והאגרה כמובן כלולה במחיר הכרטיס). כדאי לקחת בחשבון שביטוח רכב אמריקני לא יהיה תקף במקסיקו. מאז 2018 כל מי שנוסע בכבישים במקסיקו נדרש להחזיק ברשותו ביטוח רכב מקסיקני. אם לא תעשו זאת, ותהיו מעורבים אפילו בתאונה קלה למדיי בעוד שלא היה לכם ביטוח, תהיו עלולים להגיע לכלא המקסיקני בעקבות כך. ניתן לרכוש ביטוח רכב מקסיקני מחברות הביטוח MexiPass ו-AAA. כאשר שנוסעים בכבישים במקסיקו, במיוחד כאשר נמצאים בסמוך לגבולות עם ארצות הברית וגואטמלה, ייתכן מאוד שתגיעו למחסומים של כוחות צבא מקסיקו אשר נועדו למען איתור כלי נשק וסמים לא חוקיים. עבור מטיילים רבים הדבר עשוי להוות הפתעה מוחלטת ורבים עשויים להרגיש מעט מאוימים מהחוויה. עם זאת, כדאי לקחת בחשבן שהמחסומים הללו נועדו בראש ובראשונה להגן על הציבור מפני ארגוני הפגע, ולא אמורים להוות בעיה עבור אנשים ישרים שומרי חוק. אם וכאשר תגיע למחסום פשוט הקפידו לעשות מה שהחיילים אומרים לכם לעשות, והתייחסו אליהם בכבוד. הדרך הטובה ביותר להראות שאתם מכבדים את החיילים במחסום היא לכבות את המוזיקה באוטו, להוריד את משקפי שמש מהפנים ולהיות מוכנים להוריד את החלון למטה. החיילים במחסום בדרך כלל גם יתייחסו אליכם בכבוד בתמורה. אם תתבקשו לפרוק חלק כלשהו מכלי הרכב שלכם, מומלץ לעשות זאת מבלי להתלונן בפניהם לגבי כך. הם רשאים בהחלט לגרום לכם לפרוק כל חלק בכלי הרכב שברשותכם על מנת לבדוק את תוכלת כלי הרכב. באזורים רבים במקסיקו ההמלצה לתיירים היא להימנע מלנסוע בכבישים במהלך שעות החשיכה. למרות ששודדי דרכים בדרך כלל לא פועלים באזורי המטרופולינים, כדאי להיות זהירים יותר באזורים הכפריים. ההימור הטוב ביותר הוא לנהוג אך ורק בשעות האור. סכנה נוספת בכבישים בשעות החשיכה הם בקר, כלבים ובעלי חיים משוטטים אותם אתם עלולים לדרוס אם תנהגו בכבישי במהלך שעות החשיכה. רישיונות נהיגה זרים מוכרים במקסיקו. שוטרים רבים פרוסים ברחבי הכבישים עם מכמונות מהירות והם לא יהססו לתת קנסות לנהגים שנוסעים במהירות גבוהה יותר מהמהירות המותרת. לעיתים רבות, על מנת להבטיח שתהיו נוכחים במשפט, השוטר עשוי לבחור להמשיך להחזיק ברישיון שלכם עד למשפט, והוא רשאי לעשות זאת על פי החוק. אף על פי כן, כדאי לקחת בחשבון גם כי ישנם שוטרים מסוימים במקסיקו שמחליטים להחזיק ברשותם את רישיונות הנהיגה של תיירים מסוימים עד שאותם התיירים ישלמו להם שוחד. בתחנות הדלק ודאו שהמשאבה מאופסת לפני שתתכילו לשאוב דלק על מנת שחלילה לא תשלמ יותר ממה שאתם צריכים לשלם. כדאי לקחת בחשבון שברחבי מקסיקו יש רק מותג אחד של תחנות דלק (Pemex) ועל כן עלות הדלק בדרך כלל זהה בכל רחבי מקסיקו. אם אתם מגיעים למקסיקו במטוס אך רוצים לטייל ברחבי המדינה באמצעות מכונית, כדאי לקחת בחשבון שכל חברות השכרת הרכב הגדולות פועלות גם במקסיקו. עם זאת, עליכם לקחת בחשבון שכל חברות השכרת הרכב הגדולות פועלות במקסיק במסגרת זכיינות, ולכן המדיניות שלהם בדרך כלל שונה מאוד מהמדיניות של אותן החברות במדינות אחרות. לרוב הם יפרסמו מחירים שאולי נראים מאוד אטרקטיביים, אבל אותם המחירים אינם כוללים את הביטוח, המסים ושאר העמלות שכולם נדרשים לשלם. בשל כך מומלץ לעשות את כל הבירורים שכרוכים במחיר הסופי שיש לשלם מבעוד מועד באמצעות הטלפון. === בטיסה === מקסיקו היא מדינה גדולה במיוחד, ומשום שפועלות ברחבי מקסיקו כיום חברות לואו קוסט רבות (בעיקר בזכות פירוק המונופול של חברת CINTRA על שוק התעופה המקומי בשנת 2005) העלות של אותן הטיסות נמוכה למדיי ואותן החברות נוהגות להיות תחרותיות למדיי, אפילו עם המחירים של הנסיעה באוטובוסים למרחקים ארוכים. חברות הלואו קוסט הבולטות ביותר הן VivaAerobus ו-Volaris. מרכזי הפעילות העיקריים של חברות התעופה במקסיקו נמצאים בערים מקסיקו סיטי, טולוקה, גוודלחרה, קנקון ומונטריי. חברות התעופה העיקריות שמפעילות קווי טיסה למעל ל-60 ערים ברחבי מקסיקו הן: אירומקסיקו – חברת התעופה ה"לאומית" של מקסיקו, אשר מרכזי הפעילות שלה הם בנמלי התעופה של מקסיקו סיטי, גוודלחרה ומונטריי. החברה גם משתייכת לברית SkyTeam. אירומאר ,☏ +52 55 51-33-11-11, ללא תשלום: 01 800 237-6627 (MX). מאגניצ’ארטרס – מרכזי הפעילות של החברה ממוקמים בערים מונטריי ומקסיקו סיטי. בעבר החברה הפעילה טיסות בעיקר בין מונטריי, מקסיקו סיטי, גוודלחרה וקנקון. לאורך השנים החברה התרחבה והחלה להפעיל טיסות גם לערים נוספות במקסיקו ובארצות הברית. ויוה-אירובאס - חברת לואו קוסט בסגנון של ריין אייר אשר מרכזי הפעילות שלה הם בערים קנקון, מונטריי, מקסיקו סיטי וגוודלחרה ואשר החלה לפעול בשנים האחרונות גם בערים מרידה ופואבלה. משנת 2011 החברה מפעילה גם טיסות לואו קוסט ליעדים שונים בארצות הברית. וולאריס – מרכזי הפעילות של החברה נמצאים בערים מקסיקו סיטי, טיחואנה וגוודלחרה. החברה החלה גם לפעול בשנים האחרונות בערים קנקון, מונטריי, וליאון. החברה מפעילה בשנים האחרונות גם טיסות לסן חוזה שבקוסטה ריקה, ולוס אנג’לס שבארצות הברית. === באוטובוס === אוטובוסים בין עירוניים עבור מעבר מעיר אחת לאחרת, האפליקציות של CheckMyBus ו- Busbud מציגות את זמני היציאה ואת חברת האוטובוסים המתאימה. אם אתם נוסעים באוטובוס, הקפידו לקחת את האוטובוסים המהירים (מחלקה ראשונה) ( directo, sin escalas, primera clase ), אם זמינים. אוטובוסים מחלקה ראשונה הם בדרך כלל קווים ישירים והם האפשרות הטובה ביותר עבור רובם. אוטובוסים אלו נוחים, כוללים שירותים/שירותים ובדרך כלל יציגו סרטים, שאולי יהיו באנגלית עם כתוביות בספרדית (או להיפך). אחרים עשויים אפילו להציע משקה וחטיף קטן. אוטובוסים מחלקה ראשונה נוסעים למרחקים ארוכים יותר בין ערים משתמשים בכבישי אגרה כאשר הם זמינים. הם עשויים לעשות עצירות מתוזמנות ( חצי-directo ) בתחנות אוטובוס ספציפיות בדרך אחרת הם לא עוצרים בדרך ( sin escalas ). אוטובוסים אחרים כמו אוטובוסים מהמחלקה השנייה ( economo, ordinario, local ) עשויים להיות דומים מאוד למחלקה הראשונה רק שהם נוסעים לאורך כבישים מהירים משניים דרך ערים, עיירות וכפרים ועוצרים בכל מקום לאורך הכביש לפי בקשה. מסלולי אוטובוס מחלקה שנייה הם בדרך כלל קצרים יותר וייקח הרבה יותר זמן לנסוע למרחקים ארוכים יותר (כגון מקנקון למקסיקו סיטי) עם מספר עצירות והעברות מרובות, זה לא שווה את מעט הפסו שנחסכו באוטובוסים במחלקה הראשונה. הם מתאימים לנסיעות מקומיות יותר, כמו בין קנקון לפלאיה דל כרמן או למקום כלשהו לאורך הכביש המהיר ביניהם. במקומות אחרים הם עשויים להיות תכופים יותר וזמינים יותר ממחלקה ראשונה, כגון נסיעה לזמפולה (עיר) מ-Veracruz (עיר). חלק מאוטובוסי המחלקה השנייה עשויים להיות אפילו אוטובוסים עוף (polleros ) בכפרי, מחוץ למסלול, במקומות. קווי אקזקיוטיב ( Ejecutivo ) ו-Luxury ( Lujo ) עולים כ-60% יותר ממחלקה ראשונה, מהירים יותר, לרוב יש להם מושבים גדולים יותר, ויש להם יציאות פחות תכופות; הם מתחרים בטיסה במחלקת עסקים במטוס ומהווים אופציה טובה עבור נוסעים מבוגרים או עסקים או נסיעות לילה במקום שהות לילה במלון (או אכסניה). בעת רכישת כרטיסים לאוטובוס, המנהג המקומי הוא שהנוסע מגיע לטרמינל וקונה את הכרטיס לאוטובוס הפנוי הבא הנוסע ליעד הרצוי עם אוטובוסים מחלקה ראשונה ומחלקה דלוקס, אלא אם זה בזמני נסיעה עמוסים כמו חג הפסחא וחג המולד. בזמני נסיעה עמוסים ניתן להזמין כרטיסים יום או יומיים מראש באינטרנט או בתחנה. באוטובוסים מחלקה ב', ניתן לרכוש כרטיסים בתחנה תוך שעתיים מהיציאה, ללא הזמנות מראש, בתחילת מסלול או את התעריף המשולם לנהג אם איסוף בצד הדרך. עם כניסתה של NAFTA, חלק מחברות האוטובוסים מציעות כעת שירות מערים במספר מדינות בארצות הברית. חברות האוטובוסים הגדולות המציעות שירותים מסוג זה הן: אוטובוסים בתחנת האוטובוסים של מורליה ABC (Autobuses de Baja California). שירותי אוטובוסים במעלה ובמורד כביש 1 בחצי האי באחה קליפורניה בשתי מדינות באחה קליפורניה נורטה אי סור ולאורך כביש 2/2D למערב סונורה (עודכן באוקטובר 2016 | לַעֲרוֹך) ADO (אוטובוסים דל אוריינטה), ☏ +52 55 5133-5133, ללא תשלום: 01 800-009-9090. הם מפעילים את קווי האוטובוס ADO, ADO GL, AU (Autobus Unidos), OCC (Omnibus Cristobal Colon), Platino, Texcoco, Diamante, Estrella de Oro, Cuenca ו- Plus ואת אתר ההזמנות ClickBus (לשעבר Boletotal & Ticketbus). הם חברת אוטובוסים מרכזית בחלק המזרחי והדרום-מזרחי של המדינה לכיוון גבול גואטמלה במדינות גררו, פואבלה, וראקרוס, צ'יאפס, טמאוליפס, טבסקו וחצי האי יוקטן (יוקטן, קינטנה רו וקמפצ'ה). נוסעים לכיוון גואטמלה דרך Tapachula או Tuxtla Guttierrez; לבליז דרך צ'טומל וגבול ארצות הברית דרך מטמורוס. הם מציעים רק אוטובוסים חוצי גבולות לעיר בליז מקנקון ומרידה דרך צ'טומל. Autobuses Coordinados de Nayrit (ACN), ללא תשלום:01800 026-73-73. הם משרתים בעיקר במדינות המערביות והצפון-מערביות של באחה קליפורניה נורטה, Jalisco, Michocoan, Nayrit, Sinaloa וסונורה במקסיקו ובקליפורניה (באופן היסטורי 'אלטה קליפורניה') בארצות הברית. Autovias, חינם:01 800-622-22-22. משרתים את קולימה, גררו, גואנאחואטו, ג'אליסקו, מישואקאן, מקסיקו DF, אסטודו מקסיקו וקוורטארו. מותגי בת נוספים כוללים את אלגרה, לה ליניאה ואת המותגים פגסו. Costa Line AERS ,☏ +52 55 5336-5560, ללא תשלום: 01 800-0037-635. משרת בעיקר במדינת מקסיקו, מורלוס וגררו ממקסיקו סיטי. הם גם מפעילים את קווי האוטובוס Turistar, Futura ו- AMS. ETN (Enlances Terrestre Nacionales), Turistar Lujo .הם מציעים ישיבה בדרגת 'דלוקס' או 'אקזקיוטיב' עם 2 מושבים בצד אחד של המעבר ואחד בצד הנגדי עם יותר מרווח לרגליים ויכולת לשכב בשכיבה. הם הולכים לאגואסקליינטה, באחה קליפורניה נורטה, קואהוילה, צ'יוואווה, דורנגו, גואנאחואטו, גררו, הידלגו, ג'אליסקו, מקסיקו, מקסיקו סיטי DF, Michocoan, Morelos, Nayrit, Nuevo Leon, Oaxaca (חוף), Queretaro, San Luis Potosi, Sinaloa, סונורה, וראקרוס (פוזה ריקה, טוקספן) ומדינות זקטקס. Grupo Estrella Blanca (כוכב לבן) ,☏ +52 55 5729-0807, ללא תשלום: 01 800-507-5500. הם מפעילים את Anahuac, Elite, TNS (Transportes Norte de Sonora), Chihuahuanese, Pacifico, TF (Tranporte Frontera), Estrella Blanca, Conexion, Rapidos de Cuauhtemoc, Valle de Guadiana ו- Autobus Americanos קווי האוטובוס. כחברת האוטובוסים הגדולה ביותר, הם משרתים חלק גדול מהחלק הצפוני והצפון-מערבי של המדינה כמו אגוסקליינטה, באחה קליפורניה נורטה, קואהילה, צ'יוואווה, דורנגו, מחוז פדרלי (DF), גואנאחואטו, גררו, הידאלגו, ג'אליסקו, אסטדו דה מקסיקו, מישואקאן., מדינות מורלוס, נאיארית, קווירטארו, סן לואיס פוטוסי, סינלואה, סונורה וזקאטקס, עד לגבול ארצות הברית. הם מוכרים כרטיסים לנסיעות המשך לארצות הברית מהגבול ב- Greyhound Lines (ולהיפך). אסטרלה דה אורו (כוכב זהב) ,☏ +52 55 5133-5133, ללא תשלום: 01 800-009-9090. פועלת בעיקר בין מקסיקו סיטי למקומות שונים במדינות Districto Federal (DF), Guerrero, Veracruz והידאלגו. כעת הם חברת בת של Grupo ADO אך ממשיכים לפעול כחברה ומותג נפרדים. אסטרלה רוז'ה (כוכב אדום) ,☏ +52 222 273-8300, ללא תשלום: 01 800-712-2284. נוסע בעיקר בין מקסיקו סיטי לפואבלה. פרימרה פלוס (Grupo Flecha Amarilla), ☏ +52 477 710-0060, ללא תשלום: 0800 375-75-87. חברת בת של Grupo Flecha Amarilla הכוללת גם קווי אוטובוס ETN, Turistar Lujo, Servicios Coordinados, TTUR ו- Flecha Amarilla (שירות מחלקה שנייה). הם משרתים את Jalisco, Michoacán, Guanajuato, Colima, Aguascalientes, Querétaro, San Luis Potosí, México,DF, Nayarit, Estado de Mexico, Hidalgo, Guerrero and Sinaloa. Grupo Flecha Roja, Aguila ,☏ +52 55 5516 5153, ללא תשלום: 01 800 224-8452. פועל בעיקר בין מקסיקו סיטי ומקומות שונים בחלק הצפוני של מדינת מקסיקו למדינת Queretaro על המותג Flecha Roja ולחלק הדרום מזרחי של מדינת מקסיקו למדינות Guerrero ו-Morelos כמו Aguila. FYPSA ,☏ +52 951 516-2270. פועל בעיקר בין Districto Federal (DF), מדינת מקסיקו, Oaxaca ומדינות Chiapas. אומניבוס דה מקסיקו ,☏ +52 55 5141-4300, ללא תשלום: 01 800-765-66-36. הם משרתים חלק גדול מהחלק המרכזי והצפוני של המדינה כמו אגואסקליינטה, קולימה, קואהווילה, צ'יוואווה, דורנגו, גואנחואטו, גררו, ג'אליסקו, מישוקואן, נאיריט, קורטארו, סן לואיס פוטוסי, סינלואה, סונורה, טמאוליפס, וראקרוס ומדינת זקאטקאס., עד לגבול ארצות הברית. פולמן דה מורלוס ,☏ +52 55 5545-3505, ללא תשלום: 0800 624-03-60. מפעיל אוטובוסים ב/סביבות גררו ומורלוס. הם מפעילים את ה-Ejecutivo Dorado (גולדן Executive), Pullman de Lujo, Primera Clase, Primera Federal ו- Primera Local (מחלקה 2). גרופו סנדה .הם משרתים חלק גדול מהחלק הצפוני המרכזי של המדינה כמו אגוואסקיינטה, קולימה, קואהווילה, צ'יוואווה, דורנגו, גררו, ג'אליסקו, מיצ'ואקן, נואבו לאון, קווירטארו, סן לואיס פוטוסי, סינאלואה, טמאוליפס וזקטקס, עד לגבול ארצות הברית. כפי ש. מהגבול הם ממשיכים עד לדרום מזרח ומרכז ארצות הברית מדינות אלבמה, ארקנסו, ג'ורג'יה, אילינוי, לואיזיאנה, מיסיסיפי, אוקלהומה, צפון קרוליינה, דרום קרוליינה וטנסי מטקסס בתור Turimex Internacional . הם גם מפעילים את קווי האוטובוס דל נורטה וקואווילנסס בצפון החלק המרכזי של מקסיקו, דרומית לטקסס. בֶּרֶז, חינם:0800-0011-827. מפעיל אוטובוס פחות או יותר לאורך מסדרון Hwy 15 בין טיחואנה לגוודלחרה ומקומות אחרים מחוץ למסדרון Hwy 15 בבאחה קליפורניה נורטה, גררו, ג'אליסקו, מישואקאן, נאיארית, סינלואה, סונורה, אסטדו דה מקסיקו ומקסיקו DF. הם גם מפעילים את TAP Royal קווי האוטובוס מהגבול ללוס אנג'לס, פיניקס, לאס וגאס וטוסקון בחלק הדרום-מערבי של ארצות הברית. Zina Bus, Excelencia, Excelencia Plus ,☏ +52 55 5278-4721. עובר ממקסיקו DF למדינות מקסיקו, גראו ומיצ'ואקן שמסביב. החברה גם מפעילה את Autobus Pegasso ל-Guanajuato ו-Querétaro, כמו גם Estado de Mexico ו-Michoacán. האמור לעיל הם קווי אוטובוס מרכזיים שחוצים חלק גדול מהמדינה וחלקם חוצים את הגבול לארצות הברית. אף חברת אוטובוסים לא מחזיקה בנתח שוק גדול בפריסה ארצית כמו Greyhound בארצות הברית, אך לחלקם יש נתח שוק גדול יותר באזורים מסוימים. ישנן יותר מ-200 חברות ואיגודי נהגים המפעילים אוטובוסים שאינם מופיעים ברשימה לעיל, אותם תמצאו פעם אחת שם או שתראו (או תוסיפו) את המאמרים הספציפיים של אזור, עיר או עיר. אוטובוסים בין עירוניים אם מטיילים בתוך עיר, תמצאו מערכות תחבורה ציבורית מלאות ב"פסרוס" הפופולרי. "פסרוס" הם אוטובוסים קטנים עם קודי צבע משתנים בהתאם לעיר בה אתה נמצא. בדרך כלל המסלול שנלקח כתוב על קרטון המחובר לשמשה הקדמית או עם סבון רטוב או גיר מיובש על השמשה הקדמית ומפרט את הקולוניות המקומיות (השכונות) ו נקודות עניין (וול מארט, קוסטקו, קניונים, בתי חולים, אוניברסיטאות וכו') המסלול משרת ואינם ממוספרים. בערים מסוימות תחנות אוטובוס אינן שכיחות ואתם מצפים לסמן לאוטובוס לאסוף אתכם ולהוריד אתכם היכן שתרצו. אם אתה לא מוצא כפתור עצור בפסרו; פשוט תצעק את המילה "באחה!" כדי שזה ייפסק. התעריפים זולים ונעים בין 5–10 M$ בקירוב. === ברכבת === רכבת הנוסעים היחידה במקסיקו היא הרכבת "Chihuahua al Pacific Railway", או בקיצור CHEPE, אשר מופעלת על ידי חברת Ferromex ופועלת בין לוס מוצ'יס לעיר צ'יוואווה דרך קניון הנחושת. ראוי לציין אף על פי כן את קווי נוסעים במדינת ג'אליסקו שפועלים בין בירת המדינה גוודלחרה למזקקות הטקילה הסמוכות בעיירה הקטנה אמאטיטלאן בקו הרכבת "Tequila Express" ואל מזקקות חוזה קוארבו אשר בעיירה טקילה בקו הרכבת "Jose Cuervo Express". מדובר בקווי רכבת המיועדים לתיירים המספקים גם סיורים מודרכים במזקקות הטקילה, ולא בסוג של תחבורה ציבורית שנועד לסייע להגיע לעיירות הללו. ישנם גם תכנונים להרחיב את שירותי רכבת הפרוורים במספר ערים ולהקים גם קווי רכבת מהירים. במקסיקו סיטי, גוודלחרה ומונטריי ישנה גם רכבת מטרו ורכבת קלה. === בטרמפים === אחד היתרונות למחירי הדלק הגבוהים יחסית הוא שאנשים רבים יותר בוחרים כיום לקחת טרמפים במקסיקו - במיוחד באזורים הכפריים. באופן כללי, באזורים הסמוכים לערים הגדולות קשה יותר לתפוס טרמפים, וגם לא ממש מומלץ מסיבות ביטחוניות. עם זאת, בחלק גדול מהאזורים הכפריים, הדבר בהחלט אפשרי ועשוי אף לעיתים רבות להיות חוויה נחמדה. משום שאזורים הכפריים התושבים המקומיים תמיד התקשו יותר מבחינה כלכלית ועל כן מחירי הדלק היו יקרים יותר עבורם, רבים יותר כיום ישמחו לאסוף טרמפיסטים לאורך הדרך אם הם מעוניינים להגיע עימם ליישוב הסמוך. באזורים באחה קליפורניה, סיירה טארהומארה אוקסאקה, וצ'יאפס סביר להניח שיהיה לכם יותר הצלחה לתפוס טרמפים. מידת ההצלחה שתהיה לכם בתפיסת טרמפים צפויה להשתנות במידה רבה מאזור לאזור. באופן כללי מקסיקנים רבים שמחים לאפשר לטרמפיסטים לנסוע עימם, וצעירים מקסיקנים רבים נוהגים לקחת טרמפים כאשר הם עושים דרכם לעבר חופי הים במהלך חופשת הפסחא, אם כי במקרים מסוימים האנשים שנותנים טרמפים מצפים לתרומה כספית כלשהי עבור הדלק בשל מחירי הדלק הגבוהים. אם אין לכם כסף לתת להם בעבור הדלק, כדאי להבהיר זאת לפני שתיכנסו לרכב. אם אתה מוכנים לשלם מעט יותר, כדאי לקחת בחשבון שאם תיקחו טרמפים עם משאיות לעיתים רבות תוכלו לעשות זאת בכמחצית מהמחיר של כרטיס הנסיעה באוטובוס לאותו היעד. נסיעה בטרמפים נחשבת לבטוחים וקלה למדי באזור חצי האי יוקטן. == נימוסים והליכות == כדאי לקחת בחשבון שמרבית המקסיקנים פחות דייקנים בכל הנוגע לזמן ולכן מומלץ במיוחד לגלות סבלנות לכך. לא מעט אנשים במקסיקו נוהגים להגיע למפגשים באיחור של חצי שעה ולרוב לא מקובל להתייחס לכך באופן שלילי. כאשר מישהו, אפילו זר מוחלט, מתעטש, נהוג תמיד לומר "סאלוט!" ("תבורך!"), אחרת האדם שלא אומר כלום בתגובה נחשב גס רוח. באזורים הכפריים המרוחקים יותר עשויים אף לומר "Jesús te bendiga" ("ישו יברך אותך") כאשר מישהו מתעטש. כדאי לקחת בחשבון שבהווה העמדה של רבים במקסיקו כלפי הומוסקסואלים ולסביות עלולה להיות שלילית. עם זאת, במקסיקו סיטי ובמדינת קוהאווילה זוגות חד מיניים רשאים להתחתן ובית המשפט העליון של מקסיקו אף קבע כי חייבים להכיר בנישואין הללו בכל המדינות של מקסיקו ובשל כך בפועל נישואין חד מיניים חוקיים כיום בכל מקסיקו (בתנאי שהחתונה התקיימה במקסיקו סיטי). באופן כללי האזור הדרומי של מקסיקו סיטי הוא המקום הסובלני ביותר כלפי הומוסקסואלים ולסביות. אם אתם הולכים להיכנס לכנסייה הקפידו תמיד להוריד מבעוד מועד את משקפי השמש והכובעים. לבישת מכנסיים קצרים לרוב לא תהווה בעיה, אך הקפידו ללבוש חולצה עם שרוולים ושמגיעה עד המותניים על מנת שלא להציג יותר מדי עור. מלבד בחופי הרחצה מומלץ, שם מרבית האנשים לובשים מכנסיים קצרים, מומלץ להימנע לרוב מללבוש מכנסיים קצרים ברחוב על מנת שלא למשוך יותר מדיי תשומת לב מצד יתר האנשים אשר יבחינו מיד שאתם תיירים. === נושאים רגישים === חשוב לכבד את החוקים במקסיקו. אף על פי שהשחיתות ומקרים של מתן שוחד עלולים להיות נפוצים יחסית בקרב השוטרים ואנשי הציבור, תיירים המתנהגים באופן המרמז על כך שמקסיקו היא מדינה אליה אנשים יכולים לחמוק אם הם פושעים תחשב בעיני מרבית המקומיים להפגנת זלזול כלפיהם וכלפי מדינתם. בנוסף לכך, לרוב, כאשר תציע שוחד בפני פקיד הדבר עלול לסבך אתכם בצרות באופן מהותי. סביר להניח שלא תעליבו אף אחד אם תתחילו לדבר עם המקומיים על הפוליטיקה המקומית, או על כלכלת מקסיקו או על ההיסטוריה של מקסיקו. מרבית המקסיקנים סבורים שמדובר בנושאים מוצלחים לשיחה והם לרוב ישמחו לשתף אתכם בדעותיהם ובהשקפת העולם הפוליטיות שלהם. אף על פי כן יש לנהוג בזהירות כאשר מעלים נושאים רגישים כמו הגירה בלתי חוקית לארצות הברית, סחר בסמים, פשיעה או כל נושא "חם" אחר. המקסיקנים מודעים היטב לבעיות הקיימות במקסיקו ולרוב נוטים להעדיף שהמבקרים לא יזכירו להם אותם. למרות שמקסיקו הייתה בעבר קולוניה ספרדית למקסיקנים רבים אין דעה חיובית על האימפריה הספרדית ועל הדברים שהספרדים עשו באזור לאורך ההיסטוריה - מקסיקנים רבים למעשה סבורים שחלק גדול מהבעיות הקיימות במקסיקו קיימו נוצרו כתוצאה מכך. מומלץ גם לא להיות זהירים יתר המידה אפילו אם מדובר באנשים שמארחים אותכם אצלם בבית. גם כאשר אנשים זהירים יתר המידה הדבר עשוי להיחשב כמעליב. נסו להיות מעת פתוחים יותר וסביר להניח שתגלו כי למרבית האנשים שעימם תיפגשו אין מניע נסתר ו/או דבר מה שהם מנסים להסתיר. מרבית האוכלוסייה המקסיקנית היא נוצרית-קתולית, וכך היא גם הייתה באופן מסורתי כתוצאה מההשפעה של התרבות הספרדית. חלק ניכר מהאוכלוסייה המקסיקנית, מכל השכבות הסוציו אקונומיות, ממשיכים גם כיום להיות מאמינים אדוקים. עם זאת, ראוי לציין כי ישנן גם קהילות פרוטסטנטיות, אוונגליסטיות, ופנטקוסטליות גדולות ברחבי המדינה (בין היתר כתוצאה מפעילות מיסיונרית ארוכת שנים שהגיע מארצות הברית). כמו כן במקסיקו יש כיום גם את אחת מהקהילות הגדולות ביותר של עדי יהוה. חסרי הדת הם מיעוט קטן יחסית, כאשר מרבית חסרי הדת גרים כיום בערים, משכילים יותר, והם לרוב מהמעמד הבינוני והעליון. מומלץ להימנע מלדון עם המקומיים באתאיזם או באגנוסטיות. באופן כללי מוטב להימנע מלדון בנושא דת עם אנשים שאינכם מכירים היטב. === דברים נוספים שמומלץ לקחת בחשבון === המקסיקנים נוהגים לפנות זה לזה בהתאם למצבם החברתי, גילם ומידת הקשר ביניהם. לדוגמה, לאישה תמיד נוהגים לקרוא "סניוריטה" (עלמה) אלא אם כן אתם יודעים בוודאות שהיא נשואה, ואז יש לקרוא לה "סניורה" (גברת). לגבר מבוגר יש לקרוא "סניור" ללא קשר למצב המשפחתי שלו. אם אתה מעוניין לקרוא למלצר יש לקרוא "ג'ובן" (משמעות המילה היא "איש צעיר"). מקסיקנים "שם פרטי" או "שם משפחה", בהתאם למערכת היחסים שלהם, והקוד לא קל ללמוד. אמנם המילה שהמילה "Güey" (גו-איי) נפוצה יחסית בקרב הצעירים, ומקבילה למילה "בחור", היא עדיין נחשבת וולגרית למדיי בקרב מבוגרים רבים. לרוב נהוג לפנות לאנשים באופן זה רק כאשר יש היכרות טובה יחסית עם אותו האדם, משום כך מומלץ לרוב להימנע מלפנות לאנשים באופן זה. כדאי לקחת בחשבון שבמקסיקו המילה "Estúpido" (אסטופידו) גרועה ומשפילה בהרבה מהמילה "טיפש" בעברית. בשל האופי המטריארכלי של התרבות המקסיקנית, אם אדם אומר לאדם אחר "Tu madre" (אמא שלך) הדבר נחשב פוגעני במיוחד על ידי מרבית המקסיקנים בכל הגילאים, גם אם הכוונה לא הייתה להעליב את אותו האדם. אם אתה חייב להתייחס לאימו של אדם אחר אמרו במקום זאת "Su señora madre" במצבים פורמליים או "Tu mamá" במצבים לא פורמליים. שוביניזם גברי אשר הפך בהרבה פחות פופולרי בתרבות המקסיקנית לאורך השנים עדיין נפוץ בערים הקטנות יותר ו/או בערים אליהם עוברים לא מעט אנשים מהאזורים הכפריים. השוביניזם הגברי מתבטא לרוב ברצון עז של גברים מסוימים להיות האדם הדומיננטי בקשר עם אישה אחרת, אחות, אמא, וכו'. לעיתים רבות אותם הגברים יהיו מעט יותר חצופים. למרות שהתנהגות זו לרוב איננה מופנית כלפי תיירים/ות, הדבר עלול לקרות במצבים מסוימים. אם נתקלם/ן בכך, עדיף להעמיד פנים שלא שמתם לב לכך ולהמשיך הלאה. סוג אחר של מצ'יזמו גברי, אשר כנראה נובע מאותו המקום אך איננו בעל קונוטציות שליליות, הוא הרצון של גברים מקסיקנים רבים להיות אדיבים בצורה יוצאת דופן כלפי נשים. הדבר בא לידי ביטוי כאשר אישה נכנסת לחדר והגבר בוחר להחזיק את הדלת פתוחה עבורה, לתת לה ללכת לפניך בתור, לוותר על המושב עבורה, וכו'. בדרך כלל רק המבוגרים נוהגים לנהוג כך. לנשים המבקרות במקסיקו וחוות מחוות ג'נטלמניות מהסוג הזה מצד הגברים המקומיים מומלץ שלא לדחות את המחוות הללו, משום שהדבר לרוב יחשב להתנהגות יהירה או גסת רוח. == חשוב לדעת == === שגרירות ישראל === ישראל שגרירות ישראל במקסיקו‏, ‎כתובת: SIERRA MADRE NO. 215 LOMAS DE CHAPULTEPEC, מקסיקו סיטי, מקסיקו.‏, ☎ ‎52 55 52011500. ‏ שעות פעילות: שני-חמישי: 09:00 עד 12:00. === בריאות המטייל === באזורים מסוימים במקסיקו ישנה סכנה רבה יותר לקבל שלשול מטיילים, אשר מכונה לעיתים קרובות "נקמת מונטזומה" (Venganza de Moctezuma). הסיבה לכך היא בדרך כלל זיהום של אספקת המים באזורים העניים יותר. ברוב העיירות הקטנות אשר פחות מתועשות, רק המקסיקנים העניים ביותר נוהגים לשתות את מי הברז. על מנת להימנע מלקבל שלשול מטיילים במהלך הביקור מומלץ להקפיד לשתות רק מים מבקבוקים או מים מטוהרים. כמו כן מומלץ להקפיד לשתות במסעדות גם רק מים מבקבוקים ולהימנע מלשתות מים עם קוביות קרח (אשר לעיתים רבות לא עשויים ממים מטוהרים). אם חליתם מומלץ לוודא שתגיע בהקדם האפשרי למרפאה המקומית לקבלת טיפול. ישנן תרופות הזמינות לטיפול נגד החיידקים. הרפואה באזורים עירוניים מפותחת במיוחד, כאשר במקרים רבים בתי החולים הציבוריים באזורים העירוניים טובים לא פחות מבתי החולים הציבוריים בארצות הברית, ובדומה לבתי החולים הציבוריים האמריקאים, גם בתי החולים המקסיקנים כמעט תמיד בתפוסה מלאה. מומלץ בשל כך ללכת לבתי חולים פרטיים אם אתם מעוניינים לקבל שירות מהיר יותר. אם אתם מעוניינים לבקר באזורים הכפריים במקסיקו מומלץ לוודא שתקבלו מבעוד מועד תרופה נגד מלריה. מומלץ לוודא שכל בשר שאוכלים במהלך הטיול בושל היטב בשל השיעור ההולך וגובר של זיהומי תולעים עגולות (roundworm) - במיוחד באזור אקפולקו. כדאי גם לקחת בחשבון שישנם יתושים במקסיקו שעלולים להדביק אתכם במלריה ובנגיף הנילוס המערבי. מומלץ בשל כך להקפיד לשים חומר דוחה יתושים (רצוי כזה המכיל את המרכיב DEET). שיעור המקרים של הידבקות באיידס/HIV נמוך יחסית במקסיקו בהשוואה לארצות הברית, צרפת וברוב מדינות אמריקה הלטינית. עם זאת, אם אתם הולכים לקיים יחסי מין במהלך הביקור, הקפידו לוודא שאתם משתמשים בקונדום לטקס על מנת להפחית את הסיכון שתחלו בנגיף או שתפיצו את הנגיף. מומלץ גם להתייעץ עם רופא המשפחה לגבי האפשרות שתקבלו חיסונים נגד הפטיטיס A, הפטיטיס B, ונגד קדחת טיפוס הבטן לפני הביקור במקסיקו. אם ננשכתם על ידי בעל חיים במהלך הביקור, מומלץ להניח שלבעל החיים יש כלבת ולוודא שתקבלו בהקדם טיפול רפואי. באזורים המרוחקים יותר יש להקפיד לשאת עימכם ערכת עזרה ראשונה, אספירין ופריטים נלווים אחרים הנמכרים ללא מרשם רפואי. === סכנות פוטנציאליות === למקסיקו יש מוניטין של מדינה מסוכנת - מוניטין שלא לגמרי מוצדק, אך התייר הממוצע שמגיע למקסיקו לא צריך להיות מודאג יותר מדי או להיזהר יתר המידה. חלק גדול מהפשיעה במקסיקו מתרחשת בין אנשים המעורבים בסחר בסמים (ראה מידע מורחב בנושא בחלק קרטלי הסמים), דבר שאינו משפיע כלל על התיירים. ברוב הערים יש אזורים בטוחים יותר ואזורים בטוחים פחות. באופן כללי בדרך כלל האזורים שקרובים למרכז העיר (המכונה בספרדית "סנטרו") בטוחים יותר אם אתם מתכוונים לטייל בהם בשעות הלילה, ובמיוחד האזורים "פלאזה ","זוקאלו" או "ג'רדין" (הכיכר המרכזית) והאזורים הסמוכים. מומלץ להקפיד להישאר באזורים בהם מסתובבים אנשים רבים יותר ברחובות, להימנע מלהסתובב בשכונות העניות (במיוחד בשעות הלילה), ולא להיכנס לשם בשום עת במהלך היום אם אתם הולכים לשם לבדכם. אם אתם מעוניינים לבקר באחת משכונות העוני הקפידו לעשות זאת אך ורק במסגרת סיור מודרך עם מדריך מקצועי שתוכלו לסמוך עליו או חברת טיולים. לאורך השנים מקרי האלימות הפוליטית בצ'יאפאס ובאואקסקה פחתו באופן מהותי, ואינם מהווים כיום איום רציני בהשוואה לאיום שמהווים קרטלי הסמים. עם זאת, הרשויות במקסיקו לא מסתכלות בחיוב על זרים שמשתתפים בהפגנות (אפילו אם מדובר בהפגנות שלוות) או מפגינים תמיכה גלויה בקבוצות כמו Ejército Zapatista de Liberación Nacionals, אפילו אם הכרזות, והמרצ’נדייס שלהם (בעיקר חולצות וכובעים) נמכרים בשווקים. מומלץ להקפיד להשתמש במזומנים וכרטיסי אשראי באופן דיסקרטי ולשים אותם חזרה במקום בטוח במהירות האפשרית. מוקד החירום הארצי הוא 911. למרות שלמקסיקו יש את אחד מרשויות אכיפת החוק הגדולים בעולם, השחיתות המערכתית והמשכורות הנמוכות לעיתים רבות מגבילות את יכולות אכיפת החוק. על מנת להיעזר במשטרה כמעט תמיד תצטרכו להיות מסוגלים לשלוט היטב בשפה הספרדית. הקבצנים, אשר נמצאים בעיקר באזורים העירוניים, בדרך כלל אינם מהווים איום כלשהו לתיירים או לאוכלוסייה המקומית. אף על פי כן מומלץ להימנע מלהיקלע למצב בו אתם מוקפים בקבצנים משום שחלק מהם עלולים להיות כייסים. רוב הקבצנים וחסרי הבית נוטים למכור מוצרים זולים שונים, לשיר או לספק שירות כלשהו במקום להתחנן לכסף מאנשים אקראיים ברחוב. למרות שערים כגון גואדלחרה ומקסיקו סיטי בטוחות יחסית בהשוואה למרבית הערים במקסיקו, עם זאת מומלץ לנהוג בזהירות גם בערים הללו. === קרטלי הסמים === הנשיא המקסיקני לשעבר פליפה קלדרון ניהל במשך שנים מלחמה בקרטלי הסמים המקסיקנים, והם מנגד ניהלו מלחמה עקובה בדם נגד גורמי אכיפת החוק (ולעיתים רבות הם ניהלו גם מלחמה עקובה מדם בינם לבין עצמם). חלק מערי הגבול בצפון מקסיקו כמו טיחואנה, נוגאלס, נואבו לרדו, צ'יוואווה, קוליאקאן, דורנגו וחוארז עלולות להיות מסוכנות במיוחד בשל הפעילות של קרטלי הסמים בהן, ובמיוחד במהלך שעות הלילה. עיקר הפשיעה בערים שבצפון מקסיקו קשורה בעיקר לסחר בסמים ו/או לשחיתות משטרתית. עם זאת, מכיוון שרשויות אכיפת החוק עמוסים עד מעל לראש בטיפול בפעילויות הקשורות לסחר בסמים, עיירות גבול רבות בצפון מקסיקו אשר בעבר רק היו מעט מסוכנות, כיום מהוות בפועל מקומות בהן פושעים רבים פועלים בחופשיות. מקום מסוכן במיוחד היא העיר סיודאד חוארז, בה מבוצעים כיום בסביבות רבע ממעשי הרצח במקסיקו. הרחק מאזור צפון מקסיקו מעשי האלימות שקשורים לפעילות של קרטלי הסמים רלוונטית רק לאזורים ספציפיים, כגון המדינות מיכואן וגררו ששוכנות לאורך רצועת החוף הפסיפית. עם זאת, יש להקפיד לנהוג בזהירות בכל הערים הגדולות, ובמיוחד בשעות הלילה או באזורים עם שיעורי פשיעה גבוהים. באופן כללי התיירים אינם מעניינים את קרטלי הסמים. יעדי תיירות פופולריים רבים כמו אוקסאקה, גוואנג'ואטו, לוס קאבוס, מקסיקו סיטי, פורטו ואלרטה, קנקון, מרידה וגוודלחרה אינם מושפעים מהפעילות של קרטלי הסמים, פשוט משום שהם אינם ממוקמים בסמוך לגבול עם ארצות הברית. אחת מהערים שהפכו מסוכנות בהרבה בשנים האחרונות בעקבות הפעילות של קרטלי הסמים היא מונטריי. בעוד שבעבר מונטריי נחשבה לעיר הבטוחה ביותר באזור אמריקה הלטינית, כיום פועלות בעיר לא מעט כנופיות שעוסקות בסחר בסמים, ולעיתים רבות יש קרב יריות אפילו בשעות היום. היו אף מקרים בהם אנשים נחטפו מבתי מלון במונטריי. כדאי לקחת בחשבון שבאופן כללי ככל שתהיו יותר רחוקים מאזור צפון מקסיקו וככל שתהיו יותר קרובים למקסיקו סיטי, כך תהיו בטוחים יותר. מקסיקנים רבים עם עוברים למקסיקו סיטי על מנת למצוא מפלט מפני מעשי האלימות שבוצעים על ידי קרטלי סמים. מומלץ להימנע מלצרוך סמים במהלך הביקור במקסיקו הן מכיוון שצריכת סמים באזור ציבורי תגרום לכך שתקבלו קנס וסביר להניח שהדבר יגרום לכם לתסבוכת מול רשויות אכיפת החוק. כמו כן כדאי גם לקחת בחשבון שהצבא המקסיקני לעיתים רבות מקים גם מחסומים אקראיים בכבישים הראשיים במטרה לאתר סמים וכלי נשק, וכי מרבית המקסיקנים מוקיעים אנשים שצורכים סמים. ==== בחוף הים ==== צריבות ממדוזות – מומלץ להביא לחוף הים חומץ או חרדל ולמרוח על העור במקרה שנגעתם בטעות במדוזה. צריבות מחתולי ים (Stingrays) – מומלץ לשטוף את האזור שנפגע עם מים חמים ככל שתוכלו לסבול. החום מסייע לנטרל את הרעל. כוויות שמש – מומלץ לקחת איתכם קרם הגנה כאשר אתם הולכים לחוף הים. זֶרֶם נָסוֹג (Rip tide) - זרם מים חזק הנגרם על ידי הגאות השוטף במהירות מהחוף לכיוון הים ואשר יכול להיות מסוכן מאוד, במיוחד במהלך סערות ומיד לאחר הסערות. ==== בתחבורה ציבורית ==== בערים הגדולות, ובמיוחד במקסיקו סיטי, עדיף לבחור להגיע ממקום למקום עם מונית מאשר עם התחבורה הציבורית על מנת שתהיו בטוחים יותר. על מנת לעשות זאת תוכלו להתקשר לחברת מוניות מקומית, לבקש מבית המלון או המסעדה בה אכלתם שיזמינו עבורכם מונית, או לגשת ישירות לתחנת מוניות. כמו כן ניתן גם לעצור מוניות ברחוב, למרות שאפשרות זאת עלולה להיות פחות בטוחה במקסיקו סיטי. למרות שזו עלולה להיות אפשרות כאוטית למדיי לעיתים מסוימות, נסיעה ברכבת המטרו היא הדרך המוצלחת ביותר להגיע ממקום למקום ברחבי מקסיקו סיטי. הכרטיסים לרכבת המטרו הם זולים, הנסיעה ברכבת המטרו בטוחה למדיי, רשת הקווים של רכבת המטרו מגיעה כמעט לכל מקום ברחבי העיר, וכמו כן רכבת המטרו היא מהירה למדיי, במיוחד בהשוואה לכלי הרכב בכבישים וזאת מכיוון שפקקי התנועה לא משפיעים על תנועת רכבות המטרו. מומלץ להקפיד שלא לנסוע ברכבת המטרו בשעות העומס אם אתם מעוניינים להימנע מלנסוע ברכבת מטרו צפופה במיוחד (שעות העומס הם בדרך כלל בין השעות 06:00 עד 09:00 בבוקר ובין השעות 17:00 עד 20:00 בערב). בנוסף לכך מומלץ לבדוק מבעוד מועד מהו קו המטרו ("Línea") ותחנת המטרו ("Estación") בה אתם מעוניינים לרדת, ומה הכתובת של היעד אליו אתם מנסים להגיע. בית המלון בו אתם שוהים יוכל לספק עבורכם את המידע הזה, וכמו כן תוכלו למצוא באינטרנט ובתחנות המטרו מפות עדכניות מוצלחות. ברוב תחנות המטרו ישנם גם מפות של האזור של העיר בו נמצאת התחנה. מומלץ להימנע מלנסוע ברכבת המטרו בשעות הלילה המאוחרות. במהלך היום תחנות המטרו בדרך כלל בטוחות הרבה יותר וישנם לעיתים רבות שוטרים שמפטרלים בהן. נסיעה ברכבת המטרו בדרך כלל בטוחה יותר מאשר נסיעה באוטובוס הציבורי. כדאי במיוחד להיזהר מכייסים בתחנות של רכבת המטרו וברכבות המטרו. אם אתה נוסע באוטובוס ציבורי מומלץ להקפיד שלא לשים חפצים יקרי ערך בתיק גדול אותו תאחסנו הרחק ממכם בתא האחסון של האוטובוס. ==== תאונות דרכים ==== אם אתם נוסעים למקסיקו מארצות הברית מומלץ תמיד לרכוש ביטוח רכב מקסיקני (Mexican liability insurance) עוד לפני שחוצים את מעבר הגבול, או לכל הפחות מיד לאחר שחוצים את מעבר הגבול. כדאי לקחת בחשבון שכאשר תחצו את הגבול ותשלמו עבור היתר השהייה הזמני, לעיתים קרובות באותו הבניין ישנם גם מספר דוכנים בה מוכרים ביטוח רכב מקסיקני. גם אם יש לכם רכב אמריקני עם ביטוח אמריקני תקף אשר לו יש כיסוי בתחומי מקסיקו, חשוב מאוד לקחת בחשבון שעל פי החוק המקסיקני הביטוח הזר לא יכסה את העלויות אם אתם גרמתם לתאונה. סביר להניח שתיכנסו לכלא במקסיקו אם תיגרמו לתאונת דרכים בעוד שאין לכם ביטוח רכב מקסיקני. ואפילו אם בתאוריה ביטוח הרכב הזר שברשותכם אכן לכאורה תקף במקסיקו – את התביעה עצמה תאלצו כנראה להגיש מהכלא! משום כך חשוב במיוחד שלא להסתכן ולרכוש ביטוח הרכב המקסיקני. מומלץ להקפיד תמיד שלא לנסוע מעל המהירות המותרת ולהקפיד לציית לשלט עצור ולתמרורים אדומים, גם על מנת לשמור על החוק ולהימנע מלגרום תאונות, אך גם מכיוון שהמשטרה המקסיקנית במקרים רבים עשויה לנסות לחפש תירוצים לתת לאנשים קנסות. הקנס בגין נהיגה במהירות מופרזת עלול במקרים רבים להיות בסביבות 100 דולרים אמריקנים. לעיתים רבות המשטרה המקסיקנית עורכת מבצעים נרחבים בכל רחבי המדינה במטרה לאתר אנשים שנוהגים תחת השפעת אלכוהול. הבדיקות הללו מבוצעות במיוחד באזור מקסיקו סיטי, בערים הגדולות ובאתרי הנופש לאורך רצועות החוף. במסגרת הבדיקות הללו מקימה המשטרה מחסומים אקראיים ברחבי המדינה ודורשת מנהגים רבים לעצור ולבצע בדיקת לרמת האלכוהול בדם. אנשים שנכשלים בבדיקה עלולים למצוא את עצמם בכלא. בשל כך חשוב במיוחד שלא לנהוג תחת השפעת אלכוהול במקסיקו. כדאי לקחת בחשבון שכאשר עוצרים בצמתים לעיתים רבות יגשו אליכם קבצנים ומנקי שמשות. מומלץ במיוחד להקפיד לנסוע עם חלונות סגורים כל העת, ובמיוחד באזורים מסוימים במקסיקו סיטי. מנקי השמשות עלולים לנסות ולנקות את השמשות שלכם מבלי שביקשתם זאת. הקפידו תמיד לומר להם "לא" באופן אסרטיבי. ==== אסונות טבע ==== אסונות הטבע במקסיקו כוללים בעיקר הוריקנים ורעידות אדמה. הסכנה לרעידות אדמה רלוונטית במיוחד למקסיקו סיטי אשר ממוקמת באזור עם פעילות סייסמית גבוה יחסית. ==== כלי נשק ==== מדי שנה ישנם מספר תיירים אמריקאים שמפרים את חוקי הנשק המחמירים במקסיקו. הבאת כלי נשק לתחומי מקסיקו אינה חוקית ברוב הנסיבות, וזה כולל גם אקדחים המשמשים להגנה עצמית על סיפון סירות פרטיות. רשויות אכיפת החוק במקסיקו נוהגות לעיתים רבות לבצע חיפושים בסירות שעוגנות בנמלים מקסיקניים ו/או בסירות שנכנסות למים הטריטוריאליים של מקסיקו, ואם הם מוצאים כלי נשק בעל הסירה עלולים להיקלע לתסבוכת אמיתית. האישור לנשיאת נשק שהונפק בארצות הברית אינו תקף במקסיקו – אנשים שמנסים לחצות את הגבול עם כלי ירייה מוסתר, אפילו אם הם עשו זאת בטעות ובתום לב, כמעט בוודאות יגיעו בעקבות כך לכלא מקסיקני. ישנם מקרים מסוימים בהם החוק המקסיקני עשוי לספק אישור לזרים להביא כלי ירייה לתחומי מקסיקו אם מדובר בשימוש לגיטימי לכלי הנשק, כגון למטרות ציד או השתתפות בתחרות קליעה לדוגמה. בכל מקרה, אם אתם שוקלים לקחת איתכם כלי נשק למקסיקו מומלץ לברר היטב מבעוד מועד מה הדרישות החוקיות בהווה בכל הנוגע לכך. === נגישות תקשורתית === אם יש ברשותכם טלפון GSM לא נעול תוכלו לרכוש במקסיקו כרטיס SIM מסוג "prepaid". הספק היקר ביותר של כרטיסי SIM היא חברת Telcel אשר מספקת כיסוי טוב למדיי בכל רחבי המדינה. כרטיס SIM של המותג Telcel amigo express עלה נכון לנובמבר 2021 כ-29 פסו. חשוב לקחת בחשבון שבשימוש הראשון חייבים להשתמש בכרטיס SIM עם 50 פסו לכל הפחות. ספקים זולים יותר, למרבה הצער, עשויים שלא להיות שווים את הטרחה משום שחיבור האינטרנט יהיה לרוב איטי יחסית ולא יעבוד תמיד. השימוש בכרטיס SIM מקסיקני הוא לרוב זול בהרבה ממה שבתי המלון במדינה יגבו ממכם עבר שיחות נכנסות ושיחות יוצאות, ועשוי אף להיות בחינם במסגרת מבצעים מסוימים. מקסיקו פועלת על אותו תדר ה-GSM כמו ארצות הברית - 1900 מגה-הרץ. ישנו גם חיבור 4G LTE זמין ברחבי המדינה, וחיבור 5G צפוי להיות קיים גם כן בעתיד. בחלק גדול מהמקרים מדובר באותם התדרים כמו בארצות הברית. בערים הגדולות בדרך כלל יש חיבור לאינטרנט האלחוטי כמעט בכל מסעדה. אם אתם מתכננים לשהות במקסיקו במשך מעל לשבוע ואין ברשותכם טלפון לא נעול, ייתכן שכדאי לשקול לרכוש מכשיר זול עם כרטיס SIM מסוג "prepaid". באזורים מסוימים במדינה אין הרבה בתי עסק מסוג "אינטרנט קפה", בעוד שבאזורים אחרים הם קיימים בשפע. רוב בתי העסק מסוג "אינטרנט קפה" מאפשרים לבצע מהם שיחות בתעריפים טובים במיוחד אשר זולים בדרך כלל יותר מאשר הטלפונים הציבוריים, כאשר בדרך כלל השיחות מבוצעות באמצעות טכנולוגיית VoIP. == יעדים סמוכים בולטים == בליז - ישנו אוטובוסים הפועלים בין צ’טומאל (Chetumal) שבמקסיקו לבלמופן שבבליז. גואטמלה - ישנה מעבורת ששטה בין טנוסיק (Tenosique) שבמקסיקו לנאראנג’ה (Naranja) שבגואטמלה דרך הנהר ריו סן פדרו. ראוי לציין שאין סירות רבות ששטות לאורך מסלול זה. כדאי לוודא שלא ינסו להונות אתכם ולגבות ממכם יותר מדיי כסף על השייט. הקפידו להחתים את הדרכון שלכם לפני שאתם עוזבים את נאראנג'ה, אחרת כנראה שתצטרכו לנסוע באחד מהאוטובוסים המעטים שנוסע חזרה למקסיקו דרך הג’ונגלים וזאת מכיוון שמשרד ההגירה נמצא במעלה הנהר בין הגבול המקסיקני לנאראנג'ה. ארצות הברית - על מנת להיכנס לתחומי ארצות הברית תדרשו להחזיק ברשותכם דרכון בתוקף, ואם אתם אזרחים ישראלים תזדקקו גם לאשרת כניסה. אזרחים של מדינות מסוימות רשאים להיכנס לתחומי ארצות הברית במסלול אקספרס. כמו כן אזרחי ארצות הברית המבקשים לחזור לתחומי ארצות הברית במעבר הגבול היבשתי או בדרך הים רשאים להשתמש ברישיון נהיגה משודרג במקום דרכון. תושבי קבע בארצות הברית זקוקים לכרטיס תושב הקבע שברשותם וייתכן גם שהם יידרשו להציג את הדרכון של מדינת המולדת שלהם. אזרחים זרים שאינם תושבי קבע המבקשים להיכנס לתחומי ארצות הברית, כולל האנשים שעליהם חלה תוכנית ה-"Visa Waiver", מקבלים בדרך כלל טופס "I-94 Arrival-Departure" או טופס "I-94W Wiiver Arrival-Departure Record" עם ההגעה לארצות הברית. כל עוד טופס ה-I-94 עדיין בתוקף תוכלו להשתמש בו על מנת להיכנס חזרה לתחומי ארצות הברית שוב ושוב באמצעות הדרכון והטופס בלבד, עם זאת, אם תמסרו את הטופס בעת שתעברו במעבר הגבול החוצה מארצות הברית תצטרכו להשיג כרטיס חדש אם הויזה שלך מאפשרת כניסה נוספת או, אם תוכנית ה-"Visa Waiver" רלוונטית עבורכם תצטרכו לשלם עמלה בסך 6 דולרים אמריקנים על מנת שתורשו לחזור לתחומי ארצות הברית. אלא אם כן אתם לא מתכוונים לחזור לארצות הברית, שמור את טופס ה-I-94 שלכם איתכם כאשר אתם יוצאים מתחומי ארצות הברית, אחרת יהיה לכם קשה יותר להיכנס חזרה לתחומי ארצות הברית. == ראו גם == == הערות שוליים ==